Афғонистонда ёш аёл тошбўрон қилиб ўлдирилди\n06 август 2020, Тошкент вақти: 03:43\nТошбўрон қилиш акс этган видеодан олинган сурат.\nАфғонистоннинг Мустақил инсон ҳуқуқи комиссияси (МИҲК) бир афғон аёли тошбўрон қилиб ўлдирилгани акс этган видео бўйича тергов бошлаганини маълум қилди.\nИкки дақиқалик видеоклипда ерда қазилган чуқурга туширилган аёлни тошбўрон қилаётган бир гуруҳ эркаклар акс этган. Унда воқеага томошабин бўлиб турган кишиларнинг “Ур!” ва “Аллоҳ акбар!” деган қичқириқлари ҳамда аёлнинг бақиргани ва йиғиси эшитилади.\nМИҲК вакили “Озодлик” радиосига ушбу видео айнан қачон ва қаерда тасвирга олингани ва аёл нима учун ўлдирилганини аниқлашга ҳаракат қилаётганини айтди.\n“Толибон” ҳаракатининг иддао қилишича, 2015 йил октябридаги бу тошбўрон саҳнаси видеотасвирини “Озодлик” радиоси олдин ҳам олган, унда мамлакатнинг марказий қисмидаги Ғор вилоятида 19 яшар қиз зино қилишда гумонланиб ўлдирилган эди.\n“Толибон” вакили қизни ҳукуматни қўлловчи халқ қўшини қўмондони тошбўрон қилганини айтди.\nБироқ маҳаллий ҳукумат вакиллари 2015 йилги қатлда “Толибон” ҳаракатини айблаган эди. Исми Рухшона экани айтилаётган жувон куёви билан никоҳдан олдин жинсий алоқа қилганликда айбланган. Фожиа Ғор вилояти маркази Фируз Кўҳ шаҳри чеккасидаги Ғалмин қишлоғида рўй берган.\nАммо афғон журналистлари ва фаоллари илк марта 30 январда ижтимоий тармоқларга юкланган янги видеода бошқа воқеа - Ғор вилоятининг Тайвара туманида яқинда рўй берган воқеа тасвирланганини айтмоқда.\nҒор Афғонистон марказидаги тоғли ва олис ҳудудда жойлашган бўлиб, мамлакатнинг энг қашшоқ ва беқарор жойларидан биридир. Вилоят ҳукуматининг ваколати деярли Фируз Кўҳ шаҳридан нарига ўтмайди.\nУшбу вилоятда “Толибон” ва собиқ ҳарбий қўмондонлар бошчилигидаги бошқа ўнлаб ноқонуний қуролли гуруҳлар ин қуриб олган. Вилоят Афғонистон орқали қурол-яроғ ва наркотиклар ташишда асосий маршрут ҳисобланади.\nЯнги видеокадрлар Афғонистондаги ижтимоий тармоқлар фойдаланувчиларининг қаҳр-ғазабини қўзғатди. Кўпчилик “Толибон”ни айламоқда.\n“Толибон”нинг АҚШ билан Афғонистондаги 18 йиллик урушга барҳам беришни кўзлаган музокаралари боши берк кўчага кириб қолди. Тинчлик музокаралари айрим афғонларнинг норозилига сабаб бўлмоқда, чунки улар “Толибон”ни террорчилик ташкилоти деб билади.\n“Бир гуруҳ толиблар гуноҳсиз аёлни тошбўрон қилаётган видеони Твиттерда кўриб, ўзимни йўқотиб қўйдим ва чуқур қайғуга ботдим, − деб ёзди Твиттерда 1 февраль куни президент Ашраф Ғанининг матбуот котиби Сиддиқ Сиддиқий. – “Толибон”нинг ислом номидан қилаётган ваҳшийлиги ва ёвузлиги инсонийликқа қарши жиноятдир”.\nБунга жавобан, “Толибон” вакили Твиттерда зино учун тошбўрон қилиш “ислом қоидаси бўлиб, уни ҳеч бир мусулмон инкор қила олмайди”, деб ёзди. Яна у бу ишга толиблар аралашмаганини ҳам айтди.\nАммо инсон ҳуқуқи ҳимояси фаоллари бу ”Толибон”нинг иши эканини бот-бот такрорламоқда.\nВидеодаги аёл нима учун жазолангани маълум эмас, чунки Афғонистонда эрга тегмаган қизларга уйдан чиқишга рухсат берилмайди ва улар яқин қариндошларидан бошқа эркаклар билан мулоқот қилиши мумкин эмас.\nМавжуд ижтимоий меъёрларни бузган аёллар қаттиқ жазоланади.\nАфғонистон қонунчилигида зинода айбланган кишиларни тошбўрон қилиш тақиқланади, лекин бундай жиноятни содир этган кишилар узоқ муддатга қамалади. 1976 йилда қабул қилинган Жиноят кодексида тошбўрон қилиш ҳақида ҳеч қандай гап йўқ.\nАфғонистон конституциясида “ҳеч бир қонун муқаддас ислом дини қонун-қоидаларига қарши бўлиши мумкин эмаслиги” қайд этилган ва асосий қонуннинг бу меъёри либерал ва демократик унсурларига зид бўлиб кўринади.\n“Толибон” режими 1996-2001 йилларда ҳокимиятни эгаллаб турган пайт зино қилганлар омма кўз олдида ё отиб ташланар, ёки тошбўрон қилинар эди.\n“Толибон” шариат қонунларига қаттиқ амал қилишни ёқлайди, уларда тошбўрон қилиш ёки қатл этиш меъёри мавжуд. Ҳаракат назорат қилаётган ҳудудларда никоҳдан ташқарида жинсий алоқа қилган кишилар ёки ўлимга ҳукм қилинади ёки жамоатчилик кўз ўнгида калтакланади.\nАфғонистон ҳукумати вакиллари “Толибон”ни ана шундай жазо қўллашда айблаб келади.\nАфғон аёлини тошбўрон қилишда гумонланган шахс ҳибсга олинди\nАфғонистонда бокиралигини исботлай олмаган келинларни оғир жазо кутади\nТолиблар 19 яшар қизни тошбўрон қилиб ўлдирди\nФархунда иши бўйича айбланаётган зобитлар устидан ҳукм кейинга қолдирилди\nАфғон қизни ёқиб юборганлардан 4 нафари ўлимга ҳукм қилинди\nЁлғон айблов билан тошбўрон қилинган афғон аёлининг ўлими бўйича суд давом этмоқда\nҚобулда аёлнинг тошбўрон қилиб ўлдирилиши бўйича маҳкама бошланди\nКобулда тошбўрон қилинган аёл учун адолат талаби билан намойиш бўлиб ўтди\nРус-қозоқ чегарасидаги мигрантлар Росгвардия билан тўқнашди


06.11.2018 17:09 0 364\nШу йилнинг 2-3 ноябрь кунлари Москва шаҳрида Халқаро ҳаваскор бокс ассоциацияси (AIBA) нинг навбатдаги Конгресси бўлиб ўтганди.\nКонгрессда ҳамюртимиз Ғофур Раҳимов AIBA президентлик сайловида иштирок этган ва якунда ғалаба қозониб, ташкилот раҳбарига айланганди. Раҳимов бу борада қозоғистонлик Серик Конакбаевни ортда қолдирди.\nБугун ҳамюртимиз AIBA президенти сифатида юртимизга ташриф буюрди. Бу ҳақда Миллий олимпия қўмитаси матбуот хизмати хабар берди.\nМартабали меҳмонни Ислом Каримов номидаги Тошкент халқаро аэропортида Миллий олимпия қўмитаси президенти Умид Аҳмаджонов хамда Жисмоний тарбия ва спорт вазири Дилмурод Набиевлар кутиб олишди.\nҒофур Раҳимов 2022 йилгача AIBA президенти сифатида фаолият олиб боради.


МИША | Ҳуқуқбон Толиб ЁҚУБОВнинг блоги\nЖиззах туманида ҳарбий комиссариатни ҳамма “военкомат” дейишарди – бу атама ўша вақтларда Ўзбекистоннинг барча ҳудудида ҳам шундай аталар эди, шекилли. Военкомат Жиззахнинг “Эски шаҳар” қисмидаги мадрасада жойлашган эди. Мадраса олдидаги майдон кўп нарсаларни кўрган. Масалан, 1916 йилда бўлган халқ қўзғолони Тошкентдаги рус маъмурияти томонидан юборилган, доимий туриш жойи Чинозда бўлган казаклар полки томонидан ваҳшийларча бостирилгач, Жиззах музофотининг балоғат ёшидаги барча эркак зоти ана шу майдонга оммавий қатл учун қўли боғланган ҳолда тўпланган. Мадраса томига бир неча пулемётлар ўрнатилган, бироқ отиш бошланмасдан сал илгарироқ Тошкентдан отишни бекор қилувчи телеграмма келган ва шу телеграмма асосида Жиззах аҳолиси бола-чақа-ю хотин-халажи билан чўлга, Жиззахдан 25-30 километр нарига Россия империяси фойдасига қовун-тарвуз етиштириш учун оммавий кўчирилган эди.\nМенинг отам мулла Ёқуб ўша пайтларда 21 ёшли йигит бўлиб, машҳур мулла Ҳусанбой домла қўлида шу мадрасада таҳсил олганлар ва отишга йиғилганларнинг бири бўлганлар. Советлар даврида мадраса беркитилган бўлиб, турли мақсадларда ишлатилиб келарди – дам тикув цехи, дам омборхона, дам ёш пионерлар уйи, ва ҳатто театр биноси сифатида “фаолият” юргизган. Военкомат мадраса биносига 30-чи йилларнинг охирроғида, халқаро майдонда вазият кескинлашиб кетгандан кейин жойлашган эди. Военкоматда иш тез бажариларди, дуҳтирлар кўригидан ўтказиш ҳам деярли номига эди. Армияга чақирилган йигит апил-тапил кўрикдан ўтказилиб, ўша жойда ҳарбий форма кийгизилиб, дастлаб бир суткага ота-онаси билан хайрлашиш учун уйига жўнатилар, бир суткадан кейин бўлажак аскар тўғридан- тўғри Жиззах темирйўл вокзалига етиб бориши шарт эди.\nЖиззахнинг Тармоқли қишлоғилик Маҳмуд Фозилов военкоматдан икки марта уйига қайтарилди. Сабаби оддий эди – икки сафар ҳам военкомат омборида унинг оёғига мос келадиган этик топилмади. Учинчи марта чақирилганда ҳам шу нарса қайталанди ва унга уйига қайтиш буюрилди. Маҳмуд военкомат идорасидан чиқмасданоқ кимдир: “Тўхта!” деб бақирди. Ўша одам эшик олдида турган қоровулга: “Анави ўтиб кетаётган одамни тўхтат ва менинг олдимга олиб кир!” деб ўша овозда буюрди. Қоровул йигит икки сакраб военкоматдан 20-30 метр узоқлашган одамга етди ва уни бошлиқ олдига олиб кирди. У оёғига баҳайбат катта этик кийиб олган экан – буни ичкарида ўтирган бошлиқ қандай кўра қолганини ҳеч ким тушунмади. Бошлиқ ўша одамга этигини ечишни буюрди. Замон нозик, таҳликали, ҳалиги одам ғинг демасдан этигини ечди. Этик Маҳмудга лоппа-лойиқ келди. Этиксиз қолган ҳалиги одам оёқяланг йўлида давом этди, Маҳмуд эса отаси Фозил ака, онаси Қурбоной опа ва ака-укалари, опа-сингиллари билан хайрлашиш учун Тармоқлига жўнади. 1941 йилнинг марти эди. Икки кундан кейин Тошкент темирйўл вокладиган поездда жўнатилган эллик уч нафар ўзбекистонлик йигитлар олти-етти суткада Бокуга етиб боришди, у ердан эса ЗИС-5 машиналарда Эрон чегараси томон йўл олишди.\nМаҳмуднинг полки СССР чегарасига яқин бўлган Эроннинг бир қишлоғига бориб тушди. Уруш бошланмасдан илгари СССР ва Эрон ўртасида шартнома тузилиб, унга кўра СССРнинг бир дивизияси Эронда туриши келишилган экан. Маҳмуднинг полки кавалерия, яъни отлиқ аскарлар полки эди. Маҳмуд нега унга военкомат қаттиқ тикилгани сабабини энди тушунди – кавалерияга майда-чуйда йигитларни эмас, забардаст, алпомишдай йигитларни олишар экан. Маҳмуднинг взводи биринчи куниёқ отлар билан таъминланди ва нонуштадан кейин 50 километрлик марш-бросокка чиқди. Взводдаги барча аскарлар, шу жумладан Маҳмуд ҳам, илгари от миниб юрмаган йигитлар экан. Кавалерияда эгарлар темирдан ясалган бўлиб, устига қопланган юпқа, бироқ ўта мустаҳкам матодан бошқа ҳеч қандай нарсаси йўқ эди. Биринчи ўн километр йўл отларнинг лўккиллаб чопиши тезлигида босиб ўтилди.\nҲаммаси отга биринчи марта минган ёш, бақувват йигитлар хурсанд – қийқириқ, кулгу, ҳазил-мутоиба! Кейинги ўн километрда марш-бросок темпи тезлашди, ҳатто пойга бўлди, деса ҳам бўлади. Бориш-келиш юз километрлик йўл қандай ўтилганини аскарлар сезмай ҳам қолишди. Ҳамма “машмаша” взвод яшаш жойига қайтгач бошланди. От минишда ҳеч қандай тажрибага эга бўлмаган йигитлар от ҳар сакраганда оёқни узангига қаттиқ тираб амортизация қилиш, яъни икки думба орасини эгарга қаттиқ урилмаслигининг олдини олиш зарурлигини билишмас экан. Темир эгар ўз “ҳунарини” кўрсатибди – взвод жойига қайтгач бирорта аскар равон юролмади, ҳаммаси чуки энди кесилган боладай лапанглаб, букилиб, юзида азоб билан юрарди.\nСтолининг устида учига пахта ўралган, узунлиги ўн сантиметр келадиган бир уюм чўп билан аёл духтир ҳам тайёр турган экан. Взвод духтирга навбатга турди – ҳар бир аскар навбати билан духтир олдига келиб шимини тушириб тўнқаяр, духтир эса бир ҳаракат билан унинг думбалари орасига “зелёнка” деб аталувчи дорини суртиб қўяр, аскар эса думбалари орасининг ачиганидан додлаб юбормаслик учун тишини тишига босиб нари кетарди. Аскарлар бир-бирининг устидан кула бошлашди – ҳазил-мутоиба оғриқни пасайтиргандай бўлди, кечки овқатни ҳамма тик турган ҳолда еди. Полкдаги барча катта-кичик бошлиқлар, илгарироқ ҳарбий хизматга келганлар ва духтирлар шу ҳол юз беришини билар, бироқ буни янгилардан “сир” тутар эканлар – бу аскарларни оғир хизматга тайёрлашнинг бир кўриниши экан, холос.\nПолк командири Виктор Иванович Проскуряков паст бўйлироқ, тиққачадан келган, бироқ ўта чаққон одам эди. Унинг бир қўли эгарга етса бўлди эди – қандай қилиб у эгар устига чиқиб олганини сезмай ҳам қолардингиз. У минган от баҳайбат катта бўлса-да, “Белка” номи жисмига мос эмас эди. Отлар узун, ичида улар учун икки қатор, бир-биридан тахта девор билан ажратилган жой қилинган отхонада, бир-бирига кўзи тушмаган ҳолда туришарди. Отхонанинг қарама-қарши икки узун девори бўйлаб ҳар бир отнинг тумшуғидан юқорироқ баландликда катта туйнуклар қўйилган бўлиб, шу туйнуклардан ҳар бир отга емиш ташланар эди. Бирорта от туйнугидан ҳатто тумшуғининг учини ҳам кўрсата олмас эди, бироқ емиш кечика бошласа “Белка” ўзининг туйнугидан “нега емиш кечикаяпти?” дегандай бошини чиқариб турар эди.\nКавалериянинг вақти ўтганини ҳамма тушунарди. Уруш бошланса, мукаммаллашган танклар ва замбаракларга от устида қарши боришни ҳеч ким кўз олдига келтира олмас эди. Марказий Осиё ҳудудларида жанг қилган, большевиклар томонидан “босмачи” деб аталган миллий ва диний озодлик ҳаракати отлиқ қўшинларига қарши курашда кавалерия иш берган. Украина ҳудудларида “оқлар”ларга ҳам, “қизил”ларга ҳам қарши курашган “батька” Махно ҳам кавалерияни ишга солган. Россиянинг Сибири ва Узоқ Шарқида собиқ чор армиясининг генераллари советларга қарши “оқлар” ҳаракатини ташкил қилишганда икки тараф кавалериядан фойдаланишган. Кавказда ҳам кавалерия кавалерияга қарши урушгани маълум. Россияда бўлган фуқаровий урушда кавалерия фақат қиличдан эмас, балки “тачанка” деб аталувчи енгил ва ихчам тўрт ғилдиракли араваларга ўрнатилган пулемётлардан ҳам кенг фойдаланди. Бироқ, 30-чи йиллар ўртасида “катта уруш” тушунчаси ўзгарди – Германия, СССР, АҚШ ва бошқа давлатлар асосий урғуни “темирлар уруши”га бера бошлади.\n41-чи йилнинг апрель-май ойларида янги уруш ҳиди сезила бошлади. Озарбойжон нефть конлари, уни қайта ишловчи заводлар ва уларнинг бошлиқлари ҳақида маълумот тўплашга Эрон орқали жўнатилаётган немис айғоқчилари кўпайиб кетди. Кейинги пайтлар нафақат айғоқчилар, балки қўпорувчилик – кон, авто ва темирйўллар ҳамда заводларни портлатиш – билан шуғулланадиган гуруҳлар ҳам ўз фаолиятини кучайтиришди. В.И. Проскуряков полки шу айғоқчилар ва қўпорувчиларни тутиш билан овора эди. Кўп жойларга қўйилган постлар йўллар ва сўқмоқларни назорат қилса, полк ҳам тез-тез, ярим тунда тревога билан оёққа тургизилар, отларни олиб чиқиш ва эгарлашга беш минут вақт ажратилар ва полк йўлга равона бўлар эди. Отишмада биринчи ярадорлар ҳам пайдо бўлди, машқлар ҳам, одамлар ҳам жиддийлашди, илгаригидай ҳазил-мутоибалар йўқ бўлди. Ҳавода нимадир, номаълум, бироқ кўринар-кўринмас нарса сузиб юрарди. Илгари биринчи ўқ овозини эшитганда қўрқишга яқин сесканиш юз берган бўлса, энди аскарлар қаттиқ отишмада ҳам сесканмай қўйишди.\n22 июнининг тонгида полк кучли тревога билан оёққа тургазилди – радиокарнайда диктор Левитан немис дивизиялари уруш эълон қилмасдан СССР чегарасидан ўтиб уруш бошлагани, немисларнинг бомбардимон самолётлари Минск ва Киевни бомбардимон қилгани, шаҳар ва қишлоқлар ёнаётгани ҳақида гулдираган буғиқ овоз билан гапираётган эди. Уруш бошланибди! Икки кундан кейин полк Украина йўналишида фронт томонга йўлга чиқиши кераклиги ҳақида буйруқ олди. Полк жойлашган қишлоқда отлар тақдири билан шуғулланувчи кичик бир гуруҳ қолди. Озарбойжонда полк иккига бўлинди – бири тўғридан-тўғри урушга жўнатилган бўлса, Маҳмуд тушган иккинчи қисми эса Бокунинг ўзида қолдирилди. Ўша пайтларда немисларнинг “рама” деб аталувчи разведка самолётлари нефть конлари ва заводларини расмга олиш учун Боку осмонида пайдо бўла бошлади. Уларни уриб тушириш ёки қувиб юбориш учун осмонга кичкина, кучсиз Ла-5 самолётлари кўтариларди, пастдан “рама”га қарши “зенитка”лар ўқ узарди. Лекин “рама” бу ҳужумлардан осон қутилиб кетарди. Маҳмуд тушган қисм “зенитка”лардан ўқ отишни машқ қила бошлади, бироқ “зенитка”чиларнинг маҳорати ҳали жуда паст эди.\nБир куни “рама” учиб келганда осмонга иккита Ла-5 кўтарилди, ердан эса бир неча “зенитка” шиддат билан ўқ уза бошлади. Натижа жуда хунук бўлди – Ла-5 ларнинг иккаласи ҳам уриб туширилди, “рама” эса уларнинг устидан кулгандай бемалол учиб кетди. Маҳмуднинг қисми 42-чи йилнинг августигача Бокуни қўриқлаб турди, шундан кейин қисм “передовой”га жўнатилди. Маҳмуднинг взводи 43-чи йилнинг қишини Донецк вилояти, Марьинск туманидаги Максимильяновка қишлоғида кутиб олди. Ўттиз кишилик взвод учун тайёр уй-жой бўлмагани учун аскарлар маҳаллий хонадонларга тақсимланди. Маҳмуд Клавдия Стеценконинг уйига жойлашди. Эри анча йил илгари ўлган Клавдия ўнсаккиз ёшли қизи билан яшар, иши қишлоқдан икки километр наридан ўтган темирйўл разъездида ишлагани учун қизи Оксана баъзан уйида суткалаб ёлғиз яшарди. Бошдан бош хизмат қилган полкда руслар кўп бўлгани учун Маҳмуд рус тилини тиниқ ўзлаштирган эди. Маҳмуд гавдали, қадди-қомади келишган, қорамағиздан келган, жисмоний кучли чиройли йигит эди. У она-болага бир қарашдаёқ ёқиб қолди. Она-бола ўзларини қийнамасдан уни Миша деб чақира бошлашлашди. Шу исм Маҳмудга умрининг охиригача илашиб қолди. Урушдан кейин ҳам Тармоқли қишлоғи одамлари уни Миша деб чақиришлари урф бўлди.\nҚишда уй ва ҳаммомни иситиш учун ўтин ишлатилгани сабабли, Маҳмуд юкини жойлаштиргач, дарҳол ўтин тайёрлашга киришиб кетди. Бир пасда у дунёнинг ўтинини арралаб, болта билан ёриб, тахлаб қўйди. Клавдия ва Оксана Маҳмуднинг топқирлик ва эпчиллигини кўриб суқланиб қараб туришарди. Кечқурун Клавдия уни украин боршчига тўйдирди. Взвод Максимильяновка қишлоғида бир ойдан кўп вақт туриб қолди. Негадир бу ҳудуддан уруш чекингандай туюларди, ўқ овозлар эшитилмасди, аскарлар нега бир жойда туриб қолганлари сабабини тушунмас эди. Ҳар икки кунда қаёқдандир бричка аравада озиқ-овқат ва почта келарди. Аскарларга нима – уруш йўқ, қорин тўқ, ертўлада эмас, қишлоқ уйларида туришибди! Оксана ва Маҳмуд суткалаб бирга қолиб кетган вақтлар кўп бўлди. Оксана Маҳмудни жонидан зиёд севиб қолди ва ундан бир сония ҳам ажралгиси келмасди. Барибир, уруш уруш-да, қаердадир жангу-жадал кетаяпти, одамлар қирилаяпти, уларга ёрдамга бориш керак! Бир куни “Сафга!” деган буйруқ келди ва взвод уруш сари йўл олди. Маҳмуднинг Оксана ва Клавдия билан хайрлашиши қийин бўлди. Клавдия қизи билан Маҳмуд орасидаги ишқий муносабатни яхши биларди. Маҳмуд “Урушдан ўлмай чиқсам, албатта сизларни излаб келаман ва Оксанага уйланаман” деб ваъда берди.\nУрушни Маҳмуд Польшада тугатди. У оғир ярадор бўлиб аввал Оренбург госпиталида тўрт ой даволанди, уколлардан бадани илма-тешик бўлиб кетди. Оренбургдан уни йигирма кунга Олмаотага кўчиришди ва ниҳоят комиссия уни урушга яроқсиз, деб хулоса чиқарди. Уйига қайтиб келгач, Фозил ака ва Қурбоной опа уни уйлантириш ҳаракатига тушиб қолишди. Оксана Мишанинг ёдида турган эди, бироқ оғир иқтисодий аҳвол, уруш ҳали давом этаётгани уни Оксана олдига жўнашга имкон бермади. Миша Рухсора исмли қизга уйланди, уруш шароитида уларнинг тўйи ўта камтарона ўтди. Миша мактабда жисмоний тарбиядан дарс бера бошлади. 53-чи йили, ўттиз ёшида у Тошкентдаги педагогика институтига сиртдан ўқишга кирди ва ўзининг тиришқоқлиги сабабли институтни яхши билим билан якунлади. Аҳён-аҳёнда, асосан ширакайф бўлганда эркаклар даврасида Мишанинг оғзидан “Украинада менинг болам бор” деган гап чиқиб кетарди, бироқ у ўғилми, қизми – аниқ айтмасди, чунки буни ўзи ҳам билмасди. Бир марта у “Худо хоҳласа, яхши кунлар келса, қўлимга уч-тўрт сўм ортиқча пул тушиб қолса, боламни излаб Украинага бориб келаман” деганини мен ўз қулоғим билан эшитганман.\nОксана қиз фарзанд кўрди, бироқ Миша келмади. Онаси кўмагида қизи Ульянани тарбиялади. Ульяна эсини танигач Оксана унинг отаси ким эканини тушунтирди ва уни бот-бот қизига эслатиб турди. Гўзал Ульяна ўсиб улғайгач, Украинанинг машҳур ашулачисига айланди. У бувиси ва онасидан отасининг ҳақиқий исми ва адресини билиб ололмади – ҳар иккала аёл қизнинг отаси ўзбекистонлик “Миша” эканини билишар эди, холос. 43-чи йилнинг декабрида туғилган Ульяна 30 ёшида Ўзбекистонга келди. Уни ҳамма танирди – санъат усталари эса инчунун танирди. Ульяна бир неча газеталар редакторларига мурожаат қилди, эълонлар чиқартирди. Орага вилоятлар бошлиқлари тушишди, бироқ ҳеч ким, на бирорта газета редакциясм, на бир давлат идораси Ульянага отаси Мишани топиб бера олмади. Чуқур изтиробда Ульяна Киевга қайтди.


Костюм-шим кийиш жоизми?\nBy Муҳаммад Ҳабибуллоҳ on 04/27/2016 20 ТАОМ ВА ИЧИМЛИКЛАР 25 ЛИБОС ВА ЗИЙНАТ ФАТВОЛАР\nАссалому алайкум! Бизга маълумки, Расулуллоҳ соллаллоҳу алайҳи ва саллам кофирларга ўхшашликдан қайтарганлар. Шунга биноан, костюм-шим кийишнинг ҳукми нима бўлади?\nКийим авратларни тўсиш, иссиқ-совуқдан сақланиш ёки урушларда танани ҳимоя қилиш учун Аллоҳ таолонинг бандаларига ато этган неъматларидан биридир. Шариатимизда мусулмон киши хоҳлаган кийимини кийиши мумкин. Кийимларнинг мусулмонлар ёки кофирлар тарафидан ишлаб чиқарилганининг ҳеч қандай аҳамияти йўқ. Чунки мусулмонларнинг ўзларига хос кийимлари бўлмаган. Бунга далил: саҳобалар исломни қабул қилганларидан сўнг алоҳида мусулмонларга хос кийим кийишмаган. Шунингдек, Расулуллоҳ соллаллоҳу алайҳи ва саллам Яман ва Шом диёридан келтирилган яктакларни кийганлар. Маълумки, ўша вақтда Яман ва Шом аҳолиси мусулмон бўлишмаган. Бироқ баъзи кийимларнинг мусулмон кишига ёки эркак ё аёл жинсидан бирига ҳаром экани тўғрисида ҳадислар келган. Жумладан:\n1) Эркакларнинг ипакдан тўқилган кийим кийишлари: бу ҳақда Расулуллоҳ соллаллоҳу алайҳи ва саллам: “Булар (яъни ипак ва тилла) умматимнинг эркакларига ҳаром, аёлларига ҳалолдир” – деганлар (Ибн Можа (3640) ривояти).\n2) Эркаклар аёлларнинг ёки аёллар эркакларнинг кийимларини кийиши: Расулуллоҳ соллаллоҳу алайҳи ва саллам ўзларини аёлларга ўхшатган эркакларни ҳамда ўзларини эркакларга ўхшатган аёлларни лаънатлаганлар (Бухорий (5546) ривояти).\n3) Кофирларнинг кийимларини кийиш: Абдуллоҳ ибн Амр ибн Ос розияллоҳу анҳумо “муасфар” (яъни қизилга бўялган) кийим кийганларида Расулуллоҳ соллаллоҳу алайҳи ва саллам: “Булар кофирларнинг кийими, буларни кийма” – деганлар (Муслим (2077) ривояти).\nКийим кийиш ва бошқа ишларда кофирларга ўхшаш деганда кофирларга хос нарсалар назарда тутилади. Бу ҳақда Илмий Изланишлар ва Фатво Доимий Қўмитасининг фатвосида шундай дейилган:\n“Кофирларга ўхшашдан қайтаришдан уларга хос бўлган одатлар ҳамда уларнинг бидъат динларига оид эътиқод ва ибодатлар назарда тутилган…\nКостюм-шим ва шу каби кийимларни кийишга келсак, кийим масаласида аслида ҳар қандай кийим жоиздир. Чунки кийим одатлардан саналади. Бу ҳақда Аллоҳ таоло шундай марҳамат қилади: “Айтинг: “Аллоҳнинг бандалари учун яратган зийнатларини ва пок ризқларни ким ҳаром қилади?!”” (Аъроф: 32). Бироқ шаръий далил ҳаром ёки макруҳлигини кўрсатган кийимлар, масалан, эркакларнинг ипак кийиши ёки кийимнинг бадан кўриниб турадиган даражада шаффоф бўлиши ёки авратни билдириб турадиган даражада тор бўлиши бундан мустаснодир. Негаки, бу ҳолатларда аврат очилиб қолгандек бўлади, авратни очиш эса жоиз эмасдир. Шунингдек, кофирларга хос кийимларни кийиш эркакларга ҳам, аёлларга ҳам жоиз эмас. Чунки Расулуллоҳ соллаллоҳу алайҳи ва саллам кофирларга ўхшашдан қайтарганлар. Эркаклар аёлларнинг, аёллар эса эркакларнинг кийимларини кийишлари ҳам мумкин эмас. Чунки Расулуллоҳ соллаллоҳу алайҳи ва саллам эркаклар ўзларини аёлларга, аёллар эса ўзларини эркакларга ўхшатишларидан қайтарганлар…” (Илмий Изланишлар ва Фатво Доимий Қўмитасининг фатволари 1/3/429-430 (4566-фатво)).\nШунга биноан костюм-шим кийиш одат тусига айланган жамиятларда, масалан, Ўзбекистон, Россия, Туркия ҳамда Миср каби давлатларда костюм-шим кийиш шаръан жоиз ва кофирларга ўхшаш саналмайди. Бироқ костюм-шим кийиш одат тусига айланмаган жамиятларда, масалан, Саудия Арабистони каби юртларда костюм-шим киймаган афзал, валлоҳу аълам.\nAvvalgi maqolaНуҳ алайҳиссаломнинг ўғлига қилган васияти (11)\nKeyingi maqola 8-дарс. Фиқҳ дарслари: “Таҳорат фарзлари ҳақида” (Шайх Содиқ Самарқандий)


00:00 / 17.05.2011 | eski savollar | 1825\nАссалому алайкум Шайх ҳазратлари!Аллоҳ таоло сизга куч қувват,тани сиҳатлик берсин.Аллоҳ юзингизни бу дунёда ҳам охиратда ҳам нурли,ёруг қилсин! Устоз қуйдаги оятни тушинишга ёрдам берсангиз илтимос88وَكُلُواْ مِمَّا رَزَقَكُمُ اللّهُ حَلاَلاً طَيِّباً وَاتَّقُواْ اللّهَ الَّذِيَ أَنتُم بِهِ مُؤْمِنُونَ88 . Ва Аллоҳ сизгаризқ қилиб берган ҳалол-пок нарсалардан енглар. Ўзингиз ишонган Аллоҳга тақво қилинг. ( Ҳукм чиқариш, жумладан, нима ҳалолу нима ҳаромлигининг ҳукмини чиқариш ҳам Аллоҳ таолонинг ўзигагина хосдир. Аллоҳ ҳалол деган нарсани ким ҳаром деса ёки Аллоҳ ҳаром қилган нарсани ким ҳалол деса, кофир бўлади. Ундай одам Аллоҳнинг илоҳлик сифатига–шариат ҳукмларини чиқариш сифатига шерик бўлишга уринган бўлади. Шунингдек, бир киши ўзи учун ҳам бундай ҳукмни чиқариб, қандайдир диндорлик сифатини зиёда қилишга уриниш, деб ўйлаши ҳам нотўғридир. Бундай иш диндаги ғулув–ҳаддан ошиш ҳисобланади.)вазиятни кенгроқ тушунтирсам устоз биз мусофирдамиз илгари берган саволаримда шундай ҳодисани билдирган эдим ҳалол булмаган гушт маҳсулотларини ҳалол тамгасини қуйиб ҳалол дукон ва ресторанларга тарқатишини эшитган эдик яни яқин биродаримиз шу ишда ишлаб ташлаб чиқди.Шундан кейин сураб сурсиҳтириб тақводор биродарлани маслаҳатига кура жудаям ишонарли гушт дуконларидан гушт оладиган булдик овқатладиган жойга ҳам ушандай ишонарли жойдан овқатланадиган.Лекин ҳамма ҳам ҳабари ёқ бошқалар ҳам қулидан келганча ҳалал деган гушт дуконлардан олиб ейишади,шунақа вазиятлар ҳам булди,биродарлар билан дуконга кириб қолганда ёки меҳмондорчилик борганда,нега ундан омайсиз у бумайдими нега бу жойдан овқатланмайсиз деган,сизни бир гапизни уқиган эдим шунга яқин манодиги тақводор одам тақводор бумаган одамни айбланмасин агар у ушани қилмаса,тақводор булмаган одам тақводорни ҳам айбламасин нега ундай қилдингиз деб дегандек.яни уртада ихтилоф чиқармаслик учун.Юқоридаги оятда ҳалол ҳаром ҳақида жудайм нозилкни яна ҳам билиб,лекин устоз ушнадай вазиятда мен у ҳалал деб ёзилган ҳалал эмас деб айтмадим Аллоҳдан қурқаман,лекин мен шундан сотиб оламан деб қуя қолдим ёки шу ошхондан овқатланамн деб чуқурлашмасдан.Бундай дейишимга сабабни қисқача қилиб уша ҳалал тамгасини босиб бундан бизнес юлида фойдаланётганларни айтиб бердим.Бир биродаримиз маслаҳат бериб Аллоҳ юлида ибодат қилаётган булсангиз таомингизга луқмангизга ҳам эҳтиёт булинг деб.Еб турган луқмамизга этиборли булишимиз, оиламиз болларимиз еб-ичиб катта булябди деб жиддий қарашимиз нафақат гушт маҳсулотлари буёқда школддан тортиқ сқичларгача қарамаса бумайди,таркибини эринмасдан қараб текшириб сотиб оламиз.Чунки таркибида ёзилган ҳаммаси нима қушилган қанча миқдорда,уни 1,2марта кургандан узи ажртадиган булиб қолади одам масалан таркибида Э-рақамли маҳсулотларни жуда куп.Устоз бизни шубҳали нарсларни тарк этишимиз,гулуга кетганга ухшаб қомайдими,яни шундай юлда тақво қилишимиз.Биз фақат Аллоҳ розилиги учун уша ҳаром билан ҳалол уртасидан шубҳали нарсаларни тарк қилиш холос ҳадисга биноан.Устоз Аллоҳ юлида маслаҳат беринг илтимос!Аллоҳ таоло дин юлида қилаётган ишларингизга узи ёрдамчи булсин!\nБу маънодаги ҳадиси шарифлар жуда ҳам кўп. Бир луқма ҳаром таом еган одамнинг неча кунлаб дуоси қабул бўлмаслигини биламиз.Айниқса, мусулмон киши ҳаром йўл билан молу дунё касб қилишдан худди чўчқанинг гўштини ейиш¬дан ҳазар қилгандек ҳазар қилиши керак. Ҳаром йўл билан молу дунё топган одам икки дунё¬да шарманда бўлади. Бу дунёда азоб-уқубат, турли бало-офатларга йўлиқиб, у дунёда жаҳаннам ичида туриб, қорнига таом ўрнига оловни ейди.«Ва икковлари орасида шубҳали нарсалар бордир».Яъни, ҳалол билан ҳаром орасида шубҳали нарсалар бордир.«У (шубҳали) нарсаларни одамларнинг кўплари билмаслар».Бундоқ нарсаларни шариат илмларини пухта биладиган уламоларгина биладилар.Демак, баъзи нарсаларнинг ҳалоллиги ҳам, ҳаромлиги ҳам очиқ-ойдин билинмайди. Ҳалол, дейин деса, ҳаромга ўхшайди, ҳаром, дейин деса, ҳалолга ўхшайди. Бундоқ нарсаларни шубҳали нарсалар, дейилади. Асосий мушкул худди шу нарсалардадир.«Шубҳа» сўзи луғатда «ўхшаш» маъносини билдиради. Яъни, шубҳали нарса ўзидан бошқа нарсага ўхшашдек туюлади. Унинг аниқлиги йўқ бўлади.Уламоларимиз ҳалол ва ҳаром бобидаги шубҳали нарсани икки хил эътиқодни тақозо қилувчи икки нарса содир бўлгани учун икки хил эътиқодга сазовор бўлган нарса шубҳали нарса, дейилади, деганлар.Демак, шубҳали нарсалар бир неча хил бўлади:1. Бир нарсанинг ҳалоллиги ҳақида бир томондан, ҳаромлиги ҳақида иккинчи томондан далил келган бўлса, улардан қайси бири олдин эканлиги билинмаса, у шубҳали нарса бўлади. Бунга уламоларимиз келажакда ўрганиладиган «Мухобара» номли муомалани мисол қиладилар.2. Шариатда ҳукми баён қилинган бўлса ҳам маш¬ҳур бўлмагани учун кўпчилик билмайди. Мисол учун, «зобб» номли калтакесакдан катта, эчкиэмардан кичик ҳайвон ҳалол, аммо ўша ҳайвон яшамайдиган жойларда буни кўпчилик билмайди.3. Умумий маъно ёки қиёсдан олинадиган ҳукм бўлиб, уламолар турлича тушунган нарсалар.4. Шариатда мубоҳлиги ёки мубоҳ эмаслиги ҳақида ҳукм келган, аммо вақтинчалик ёки доимий эканлиги ҳақида ихтилоф бор нарсалар.Ёввойи эшак, хачир ва отга ўхшаш бу нарсаларнинг ҳукмини, ҳалол ёки ҳаромлигини мужтаҳид уламолар оят, ҳадис, ижмоъ, қиёс ва бошқа фиқ¬ҳий қоидалар билан солиштириб ўрганиб чиқадилар. Сўнгра ҳалол ёки ҳаром эканлиги ҳақида ҳукм чиқарадилар. Шундан кейин у ҳалоллик ёки ҳаромлик сифатини олади. Юқорида келтирилган фикрлар мазкур ҳайвонларнинг зотидаги ҳалоллик ёки ҳаромлик ҳақидаги маълумотларга асосланади.Аммо зоти ҳалол нарсани бирор кишига ҳалол мулк бўла олишига тегишли шубҳалар ҳам бир неча хил бўлади:Биринчи хили, ҳалол ёки ҳаром қилувчи сабабда шубҳа пайдо бўлиши.Мисол учун, бир одам асли ҳалол қушга ўқ отди. Бу хилдаги овланган қуш аслида ҳалол бўлади. Лекин отилган қуш сувга тушсаю, овчи уни сувдан олиб чиққанда ўлган бўлса, шубҳа бўлади. Қуш отилган ўқ билан ўлдими ёки сувга тушиб бўғилиб ўлдими, билиб бўлмайди. Уламолар бу ва бунга ўхшаш шубҳали ҳолатларга ҳаромлик устун эканига фатво чиқарганлар.Бундоқ шубҳалар, айниқса, ҳалол билан ҳаромнинг аралашиб кетишидан келиб чиқади. Мисол учун, бир дона ҳаром ўлган ҳайвон гўшти битта ёки ўнта ҳалол йўл билан сўйилган ҳайвонларнинг гўштига аралашиб кетса, ҳамма гўшт шубҳали бўлиб қолади. Ҳаром гўштни ажратиб олишнинг имкони бўлмагани учун мазкур бир ёки бир неча маълум ҳайвон гўшти ҳам ҳаром, деб эълон қилинади.Яна бир мисол. Бир йигитнинг эмикдош синглиси бор, унга уйланиши шариат ҳукми бўйича ҳаром. Лекин ўша қиз ким эканлиги айнан маълум эмас. Фақат бешта-ўнта ёки маълум адад қизлардан бири эканлиги билинади, холос. Шу ҳолатда шариат ҳаром қилган кишини никоҳлаб олиш шубҳаси туғилади ва адад чегараланган бўлганидан, шубҳадан қочиб, уларнинг бирортасига ҳам уйланмаслик вожиб бўлади.Иккинчи хили, чегараланган ҳаром нарса чегараланмаган ҳалол нарсага аралашиб кетиши. Бу ҳолда ҳам шубҳа ҳосил бўлади. Лекин катта мушкуллик эътиборидан шариат бундоқ ҳолатларда ҳалолликни ғолиб ҳисоблайди.Мисол учун, ўзи билан эмикдош бўлган қиз шаҳарнинг қизларидан бири эканини яхши билади. Аммо ким эканини билиб бўлмайди. Шу сабабдан ҳамма аёлларни унга ҳаром деб эълон қилинмайди, балки хоҳлаганига уйланаверади. Уламолар иттифоқи шундоқ.Шунингдек, молу дунёга ҳаром аралашгани маълум, лекин ўша ҳаромнинг аниғи номаълум. Шунинг учун олди-сотди ёки емоқ-ичмоқни тарк қилиш вожиб бўлмайди. Бундоқ бўлса, кишилар катта танг¬ликда қоладилар. Пайғамбаримиз соллаллоҳу алайҳи васаллам ва саҳобаи киромлар вақтларида рибохўрлик, ўғирлик содир бўлган, кўп молу мулкка аралашиб кетган, лекин пул муомаласи ёки ўғирланган нарсалар жинсидан бўлган ашёларни сотиб олиш ман қилинмаган. Уламоларимиз бунга ўхшаш нарсаларни сўраб-суруштириб, четлашга уриниш васвасадир, дейдилар.Учинчи хили, чегараланмаган ҳаром чегараланмаган ҳалолга аралашиб кетиши. Бундай пайтда ҳаромлигига ҳужжат-далил бўлган нарсанигина ҳаром, деб айтилади. Бошқа нарсалар ҳалоллик ҳукмини олади. Чунки шариат ҳукми бўйича аслида моллар ҳалолдир. Кишилардаги фисқ ғолибдир. Шариат қоидаси бўйича асл билан ғолиб тўқнашиб қолса ва ғолибнинг аниқ белгиси бўлмаса, асл устун келади.Пайғамбаримиз соллаллоҳу алайҳи васаллам ва саҳобаи киромлар даврида ҳаромдан топилган мол-дунё, рибохўрлик фойдаси, ўлжадан беркитиб олинган нарсалар, баъзи таланиб олинган моллар аралашиб кетган. Ҳеч ким, мазкур нарсаларнинг ҳаром ҳолида ҳалол молларга аралашиб кетишига қарамай, бозорни ёпишга ёки олди-берди қилмасликка амр қилмаган. Ҳазрати Умар розийаллоҳу анҳу насроний аёлнинг идишидан таҳорат қилганлар. Саҳобаи киромлар ғайридин юртлардан келтирилган кийим-кечак ва бошқа матоларни сотиб олиб ишлатар эдилар. Хулоса қилиб айтадиган бўлсак, шубҳали нарсаларда етук олим кишилардан сўраб олиб тасарруф қилиш керак бўлади. Аллоҳ таолога шукрлар бўлсинким, ўтган мужтаҳид олимларимиз бундоқ масалаларни жуда ҳам яхшилаб ҳал этиб, китобларга ёзиб кетганлар. Ҳозирги уламолар ўша китоблардан фойдаланган ҳолда жавоб беришлари осон. Ўтган вақтларда мавжуд бўлмаган масалаларни эса, Ислом фиқҳи мажмаъларидаги уламолар ҳал қилмоқдалар.«Бас, ким шубҳалардан сақланса, дини ва обрўйи учун покланган бўлади».Яъни, ҳалоллигида шубҳа бор нарсадан сақланган одам дини ва обрўйини поклаган бўлади. Шунинг учун муаййан шубҳали нарсадан узоқда бўлиши керак.Бу борада Пайғамбаримиз соллаллоҳу алайҳи васалламнинг: «Ўзингни шубҳага солган нарсани тарк эт, ўзинг¬ни шубҳага солмаган нарсани ол!» деган гаплари қоидадир.Шубҳали нарсага нисбатан муносабат бир неча хил бўлади:1. Вожиб.Ўзиники ёки ўзганики экани аниқ бўлмаган молни олмаслик.2. Мустаҳаб.Молининг кўпи ҳаром бўладиган одам билан муомала қилмаслик.3. Макруҳ.Аллоҳ таоло рухсат берган нарсаларни ва ҳадисларни олмаслик.Имом Бухорий ва Имом Термизийлар ривоят қилган ҳадисда қуйидагилар айтилади: «Уқба ибн Ҳорис Пайғамбар соллаллоҳу алайҳи васалламга мен бир хотинга уйланган эдим, бир қора аёл келиб, мен билан хотинимни эмизганини даъво қилмоқда, у ёлғончи», деди. Шунда Расулуллоҳ соллаллоҳу алайҳи васаллам ундан юзларини ўгириб олдилар. У ўз гапини у Зотга иккинчи бор қайтарди. Шунда у Зот: «Қандоқ қилиб?! Ахир, у (аёл) икковларингизни эмизганини даъво қилиб турибди-ку? Уни талоқ қил!» дедилар. Шубҳа тушгани учун шундоқ қилдилар.Лекин шубҳанинг ҳам чегараси бор. Бўлиши қийин нарсаларни ўзига фараз қилиб, турли хаёллар билан турли шубҳалар қилишни васваса, дейилади. Уламоларимиз бундоқ васвасага бир қанча мисоллар келтирадилар. Бу юртда менинг қариндошларим ўтган экан, шу ердан уйлансам, билмай қариндошимга уйланиб қўймай, деб бутун бошли бир юртдан уйланишни тарк қилиш, очиқ жойдаги сувни нажосат тушган бўлиши мумкин, деб ишлатмаслик, бирор кийимни менинг қўлимга тушишидан олдин нажосат теккан бўлиши мумкин, деб ювишга ўхшаш ишлар шулар жумласидандир. Имом Қуртубий бундоқ ишлар парҳезкорлик эмас, шайтоний васвасадир. Чунки буларда шубҳа маъносидаги ҳеч нарса йўқ. Бундоқ нарсаларнинг содир бўлиши шариатни билмасликдан келиб чиқади, дейдилар. Имом Ҳарамайннинг оталари Имом Абдуллоҳ ибн Юсуф ал-Жувайнийга янги кийимни бўяш, қуритиш вақтида ерга тушиши бор, нажосат тегиши бор, деб ювиб ташлаб киядиган кишилар зикр қилинди. У кишининг қаттиқ аччиқлари чиқди ва:«Бу хорижийларнинг тариқатидир! Уларни Аллоҳ таоло ноўрин жойда ташвиш қилиш ва эҳтиёт бўладиган жойда бепарво бўлиш балосига учратган. Буни қилувчи Пайғамбар соллаллоҳу алайҳи васалламнинг, саҳоба ва тобеинларнинг ишига эътироз қилувчидир. Чунки у зотлар янги кийимни ювмасдан кияр эдилар. Уларнинг асрларидаги кийимнинг ҳоли бизнинг асримиздаги кийимнинг ҳоли каби эди. Агар Пайғамбар соллаллоҳу алайҳи васаллам ўша ки¬йимларни ювишга амр қилган бўлсалар махфий қолмас эди», дедилар.Албатта, бу шаклдаги васвасага берилиш Ислом шариати руҳидан узоқ нарсадир. Лекин муаййан шуб¬ҳали нарсалардан эҳтиёт бўлиш зарур. Шунинг учун ҳам ҳадиси шарифнинг давомида Пайғамбаримиз соллаллоҳу алайҳи васаллам бу нарсага алоҳида эътибор бермоқдалар: «Ким шубҳаларга тушса, ҳаромга тушади». Яъни, ҳалоллигида шубҳа бор нарсаларни олиб, еб-ичиб, ишлатиб юрган одам ҳаромга тушиши турган гап. Чунки:«Бу худди қўриқхона атрофида (ҳайвон) боққан чўпонга ўхшайди. Ундан ўтлаб қўйиши осон». «Қўриқхона» деганда Ислом давлати бошлиғи томонидан жиҳодга миниладиган ва давлат мулки ҳисобланадиган ҳайвонларни боқиш учун ажратиб, чегаралаб қўйилган яйловга айтилган. У давлат томонидан қўриқланади. Ким ўша яйловда ўз ҳайвонини боқса, қоидани бузган ҳисобланади ва жазога тортилади.Табийки, мазкур қўриқхонага энг яқин жойда ҳайвон боққан одамнинг ҳайвонлари қўриқхонага тушиши ва ундан ўтлаб қўйиши жуда ҳам осон. Чунки энг яқин жойда турибди, бир ҳаракат билан қўйми-молми ёки бошқа ҳайвонми қўриқхона ўтидан ейиши ва эгаси жавобгар бўлиб қолиши ҳеч гап эмас.Шубҳали нарсаларга яқин юрадиган одамнинг ҳоли ҳам худди шундоқ. Хоҳлаган лаҳзада, ўзи билмай қолиб, ҳаромни олиб, еб ёки муомалага киритиб қўйиши мумкин. Оқибатда обрўйи тўкилиб, динига путур етиши ҳеч гап эмас. Шунинг учун ҳам динини, обрўйини пок ҳолда сақлаш ниятида бўлган киши шубҳали нарсаларга умуман яқинлашиши керак эмас.Худди шу маънони яна ҳам кучлироқ таъкидлаш мақсадида Пайғамбаримиз соллаллоҳу алайҳи васаллам яна бошқа бир мисол келтирадилар:«Огоҳ бўлингким! Албатта, ҳар бир подшоҳнинг ўз қўриқхонаси бордир». Ўша қўриқхонада подшоҳнинг ҳайвонларидан бошқа ҳар қандай ҳайвоннинг юриши қатъийан ман қилинган. Ушбу қоидани бузган одам эса, тегишли жазога тортилган. Подшоҳнинг жазосидан қўрққан одам қўриқхонага ўзи ҳам яқинлашмайди, ҳайвонини ҳам яқинлаштирмайди. Эҳтиёт бўлмаган одам эса подшоҳнинг жазосига тортилиши ҳеч гап эмас.«Огоҳ бўлингким! Албатта, Аллоҳнинг қўриқхонаси, Унинг ҳаром қилган нарсаларидир».Яъни, Аллоҳ таоло ҳаром қилган нарсалари худди подшоҳнинг қўриқхонасига ўхшайди. Ким ўша ҳаром қилинган нарсаларга яқинлашса, унинг ҳаромга йўлиқиши осонлашади, ҳаром ишни қилган одам эса, Унинг жазосига учрайди. Ҳаром ишни қилган одам учун икки дунёда ҳам турли-туман жазолар бордир.Ҳаром нарсаларни еган, улардан фойдаланган кимсаларга бу дунёда соғликлари бузилиши, турли бало-офатларга гирифтор бўлиши ҳамда охиратда ўзига яраша оғир жазолар тайин қилиниши муқаррар.Ҳаром йўлдан мол топганларга ҳам қўлларини кесиш ва бошқа турли тан жазолари билан бирга, бало-офатларга йўлиқиш, ибодати ва дуоси қабул бўлмаслик каби руҳий-маънавий жазолар бор. Охиратда эса дўзах азоби бўлиши турган гап. «Огоҳ бўлингким! Албатта, жасадда бир парча гўшт бордир. Қачон у солиҳ бўлса, жасаднинг ҳаммаси солиҳ бўлур. Қачон у бузуқ бўлса, жасаднинг ҳаммаси бузуқ бўлур. Огоҳ бўлингким! Ўша нарса қалбдир».Бу иқтибосда «солиҳ» сўзи «бузуқ» сўзига қарама-қарши маънода ишлатилганига эътибор беришимиз керак.Ушбу жумлаларда қалбнинг инсон ҳаётидаги ўрни ва аҳамияти баён қилинмоқда.«Қалб» деб луғатда «бир нарсани ағдаришга» нисбатан айтилади. У бир хилда турмай у ёқ-бу ёққа ағдарилиб тургани учун ҳам «қалб» деб аталган. Ислом тушунчаси бўйича қалб икки хил: зоҳирий ва ботиний бўлади. Зоҳирий қалб кўкракнинг чап томонида жойлашган конус шаклли гўшт парчасидир. У инсоннинг зоҳирий – жисмоний қисмига жон вазифасини ўтайди.Ботиний қалб эса, нуроний, латиф, билувчи нарса бўлиб, инсонни инсон қилувчи нарса ҳам ўшадир.У инсоннинг ақлий, руҳий-маънавий ҳаётида жон вазифасини ўтайди. Қалбни бизнинг тилимизда «юрак» ҳам дейилади. Ушбу ҳадиси шарифда таъкидланишича, қалб инсоннинг ёмон ёки яхши бўлиши учун асосий омил бўлар экан. Унинг ёмон ёки яхши бўлиши эса, ҳалол ва ҳаромга боғлиқ. Ушбу ҳақиқат қадим замонда фақат руҳий-маънавий жиҳатдан тушунилган. Ҳаромхўрлик қилган одам гуноҳкор бўлиши ва охиратда дўзахга тушиши маъносидагина тушунилган.Ҳозирги кунда эса, юрак жисмимизни ҳаётда ва соғликда тутиб турадиган нарса сифатида билинади. У ишлаб турса, жисмда ҳаёт бўлади, у соғлом бўлса, жисм ҳам соғлом бўлади, у хаста бўлса, жисм ҳам хаста бўлади, деб фикр қилинади.Аслида эса, ҳадисдан ушбу икки тушунчанинг умумлаштирилган маъноси тушунилмоғи лозим.Илмий равишда собит бўлишига қараганда, Ислом шариатида ҳаром қилинган нарсаларни таом сифатида тановул қилган одам хасталикка чалинар экан. Чунки Ислом зарарли нарсаларни ҳаром қилган. Ҳаром нарса истеъмол қилингандан сўнг танда қонга айланади. Юрак эса, қон ҳайдайдиган аъзодир. Зарарли нарсалардан пайдо бўлган зарарли қон юракнинг хасталанишига сабаб бўлиши эса, илмий ҳақиқатдир. Юрак хаста бўлгандан кейин эса, ҳадиси шарифда айтилганидек, жисмнинг ҳаммаси бузуқ бўлади.Худди шу ҳолат ботиний қалбга нисбатан ҳам ҳосил бўлади. Ўғрилик, порахўрлик, рибохўрлик, алдамчилик, босқинчилик каби ҳаром йўллар билан ўзига мол-мулк топган одамлар гуноҳкор бўладилар. Мазкур гуноҳлар зарари эса, уларнинг ботиний қалбларини хаста қилади. Ҳаром¬хўрлик давом этаверса, маънавий хасталик бориб-бориб, маънавий ўлимга айланади.Шунинг учун ҳам қалб жисмга нисбатан подшоҳ кабидир, дейилади. Подшоҳдан яхши амр чиқса, фуқароларга яхши бўлганидек, юракдан яхши ниятлар чиқса, жисмнинг бошқа аъзоларига яхши бўлади.Ҳар доим бўлганидек, ҳозирда ҳам ушбу буюк ҳадиси шарифни яхшилаб тушунишга, унга яхши амал қилишга жуда ҳам муҳтожмиз. Ҳалол нима эканини билиб олиб, доимо ҳалолга етишиш учун ҳаракат қилишимиз керак. Ҳаром нима эканини яхшилаб билиб олиб, доимо ундан ҳазар қилишимиз лозим. Шубҳали нарсалардан узоқда бўлиш жуда ҳам зарур. Уламолардан сўраб-суруштириб, ҳалоллиги аниқ бўлган нарсани ўзимизга раво кўришимиз зарур. Агар уламолар шубҳали нарсаларнинг ҳалоллигига фатво бермасалар, унга мутлақо яқин йўламаслигимиз керак.


Йилнинг энг таъсирли ижтимоий рекламалари\n18:56 / 08.12.2015\nТайёрланиши яхши бўлган реклама эътиборингизни тортади ва узоқ вақт давомида ёдда қолади, айнан мана шу жиҳат ижтимоий масалалар учун жуда муҳим. Инсонларни ўйлаш ва ҳаракат қилишга мажбур этиш салмоқли ўзгаришлар йўлидаги илк қадамдир.\nБизни бу йил ҳайратга солган ижтимоий рекламалардан базиларини мисол келтириб, эътиборингизга ҳавола этмоқдамиз.\n1. Телефонли девор\n2. Пекиндаги Ogilvy компанияси гаджетлар ҳаётимизда қандай ўрин тутишини акс эттирувчи кампанияни яратди. Компания шиори: “Қанчалик кўп суҳбатлашсак, шунчалик кам суҳбатлашамиз”.\n3. Чекишга қарши ижтимоий реклама\nТашқи реклама оператори Russ Outdoor ижодкор агентлик MILK билан ҳамкорликда “Барибирми?!” ижтимоий лойиҳаси доирасида тайёрлаган реклама мана шундай кўринишда. Кампаниянинг мақсади – ёш аёллар ва бўлажак оналар диққатини чекиш сабабли юзага келувчи фарзандсизлик ривожланиши муаммосига қаратишдан иборат.\n4. Тезлик ўлдиради\n5. “Тезлик ўлдиради” – бу шиор ижтимоий кампанияларда аввал ҳам бир неча маротаба қўлланилган. Western Cape Government реклама агентлиги ғояни тўғри сурат билан тўлдирди.\n6. Қўпол бўлма\n7. RATP француз компанияси инсонларни бошқа йўловчиларга ҳурмат билан муносабатда бўлишга ундайдиган ижтимоий реклама яратди.\n8. Оч одамни тўйдириш сен ўйлаганингдан осонроқ\nTBWA/Hunt/Lascaris (Йоханнесбург, ЖАР) агентлиги – оч қолаётганларга ёрдамга чақирувчи ижтимоий рекламанинг муаллифи\n9. Зўравонликка барҳам бер: рулга маст ҳолда ўтирма\nTerremoto Propaganda ўзининг маст ҳолатда рулни бошқаришга қарши бўлган ижтимоий плакатларида инсонни безовта қиладиган мазкур масалага янгича қарашни тақдим этган.\n10. Бундай рекламанинг ёнидан бефарқ ўтиб кетолмайсан\nАхлатни йиғишнинг бундай ғаройиб усули Буюк Британиядаги Hubbub компанияси томонидан ўйлаб топилган. Лойиҳа чекувчиларни турли мавзулар учун сигарет қолдиқларини ажратилган идишларга солиб, овоз беришга ундайди.\n12. Ҳеч бир бола катта бўлганида семиз бўлишни орзу қилмаган\nLatinWorks (Остин, АҚШ) агентлиги томонидан семизлик муаммосига бағишланган ижтимоий реклама ортиқча вазн инсонни ўз истакларидан воз кечишга мажбур этиши ҳақида ҳикоя қилади.\n13. Ахлатнинг ўз уйи бор\n14. “Барибирми?” лойиҳаси доирасидаги яна бир реклама кўчаларни ифлослантирмасликка ундайди.\n15. Сен икки дақиқада сарфлайдиган миқдорга у икки кун яшаши мумкин\nColgate-Palmolive сув ресурсларини тежамкорлик билан истеъмол қилиш масаласига қаратилган кампания ташаббуси билан чиқди.\n16. Бренд логотиплари янгича мазмун касб этмоқда\n17. Mozambique Fashion Week ижтимоий рекламаси юнгли кийим-кечаклар, фил суяги ва каркидон шоҳидан фойдаланишга қарши, унинг браконьерларни тўхтатиб қолишига умид йўқ. Бироқ балки у харидорларни ўйлантириб қўяр?\n18. Икки киши ҳақида ўйла\nЕкатеринбургдаги Red Pepper реклама агентлиги ўзининг ижтимоий рекламасида машина рулида эканлигингизда чалғимасликка чақиради, айниқса мактабдаги таътил вақтида.\n19. Ўйинчоқлар болалар меҳнатига қарши\n20. Португалиялик ижтимоий рекламада ўйинчоқлар дунёдаги кўплаб болалар бажаришга мажбур бўлган иш билан машғул – улар ишлайди. Юмшоқ айиқча тикув машинасида, телепузик ёқимли жанобнинг оёқ кийимини тозалаши кишида унутилмас таассурот уйғотади.\n21. Тунецни кўрганингда пандани кўз олдингга келтир\nOgilvy&Mather Сингапур агентлиги агар тунецнинг ўрнида панда бўлганида қандай бўлиши ҳақида ўйлашга мажбур этади.\n22. Рулда эканлигингда телефонда сўзлашма\n23. Mudra Group ҳинд агентлиги ўзининг у қадар ёқимли бўлмаган, бироқ жуда таъсирли рекламасида ҳайдовчиларни рулда эътиборли бўлиш ва тўғирлаб бўлмайдиган оқибатларга олиб келувчи - телефонда суҳбатлашмасликка чорлайди.\n24. Лайклар иш бермайди\n25. Publicis Сингапур агентлиги томонидан тайёрланган ижтимоий реклама шиори: “Лайклар ёрдам бермайди. Кўнгилликка айлан. Ҳаётни ўзгартир”.\n26. Камарни тақиб ол, ўз ҳаётингни сақлаб қол\nКанаданинг SAAQ реклама агентлиги томонидан тайёрланган реклама плакатлари «Камарни тақиб ол. Яшашда давом этинг» шиори билан ҳайдовчиларни камарни тақиб олишга чақиради.\n27. Эркак бўл\nМазкур рекламани тайёрлаш фикри петербурглик Кирилл Коробкинга тегишли. Унинг ҳомиладор синглиси метрода тўрт бекат давомида унга ҳеч ким жой бермаганлигини айтганида айнан шу ғоя пайдо бўлган.\n28. Ичдингми? Ким сени олиб кетишини танла\nИсландияда тайёрланган ижтимоий реклама алкоголь ичимликларини ичиб олган фуқароларга транспорт ва такси, полиция, тез ёрдам ёки кўмиш бюросини аниқлаштириб олишни таклиф этади. Жуда ўринли фикр, шундай эмасми?


Исроил Мадримов ҳам профессионал боксга ўтди\n10.11.2018 12:18 0 1288\nОсиё ўйинлари ва Осиё чемпионати ғолиби Исроил Мадримов энди фаолиятини профессионал боксда давом эттиради. Ҳамюртимиз бу борада Россиянинг «Мир Бокса» промоутерлик компанияси билан келишувга эришди, деб хабар бермоқда Миллий олимпия қўмитаси матбуот хизмати.\n«Ҳурматли дўстлар, мен фаолиятимда муҳим қадам ташлаганимни ва профессионал боксга ўтишимни мамнуният билан эълон қилмоқдаман. Бу борада кўплаб таклифлар олдим ва проф боксда ўз келажагимни ишонишим мумкин бўлган «Мир Бокса» ташкилоти билан ҳамкорлик қилишга қарор қилдим. Бундай имкониятга эга бўлганимдан жуда хурсандман ва бундан миннатдорман», – деди Исроил Мадримов.\nИсроил профессионал боксдаги дебют жангини 24 ноябрь куни Атлантик-Сити шаҳрида ўтказади. Ўша куни унга Виктор Эрнандес рақиблик қилади.\nМаълумот учун: Эрнандес профессионал боксда 12 та жанг ўтказиб, уларнинг 10 тасида ғалаба қозонган (6 та жангда нокаут эвазига). 2 маротаба мағлубиятга учраган.\nСпорт 05/04, 23:05\nСпорт 05/04, 11:25\nСпорт 03/04, 13:08\nБектемир Мелиқўзиев профессионал боксга ўтади


“Ўзкимёсаноат” акциядорлик жамиятининг расмий баёноти\n// 26 10 2021 йил\n“Ўзкимёсаноат” акциядорлик жамияти ташкилот тизмидаги “Navoiyazot” акциядорлик жамияти фаолияти билан боғлиқ kun.uz интернет нашридаги “Заҳарланган Зарафшон” сарлавҳали мақоласида келтирилган маълумотлар атрофлича ўрганиб чиқилиб қуйидагиларни маълум қилади.\n“Navoiyazot” акциядорлик жамияти томонидан атмосферага ташланадиган ташламалар, оқова сувлар ташламалари меъёрларига риоя қилиш ҳамда оқова сувларни тозалаш иншоотларининг ишлаш самарадорлиги мунтазам назорат қилиб келинади.\nЛавҳада “Navoiyazot” АЖдан “мана шу заводдан чиқаётган барча кимёвий элементлар биринчи қудуғи” жумласи нотўғри маълумот ҳисобланади. Чунки бу қудуқдан “Navoiyazot” АЖнинг барча оқава сувлари чиқарилмайди, аксинча бу қудуқдан фақат ёмғир сувлари ҳамда совутиш тизимларидан зарарли бўлмаган сувлар ташланади.\n“Navoiyazot” АЖ асосий ишлаб чиқариш қурилмаларидан хосил бўладиган саноат ва маиший оқова сувлари Биокимёвий тозалаш иншоотида тозаланади ва қудуқга эмас, балки коллектор орқали Зарафшон дарёсига ташланади. Қаттиқ ҳолатдаги ифлослантирувчи моддалар шламонакопителга юборилади. Шу ўринда такрор бўлса-да таъкидлаб ўтиш лозимки, биокимёвий тозалаш иншоотига келадиган оқова сувларининг 81 фоизини Навоий шаҳри ва бошқа саноат корхоналари оқова сувлари ташкил қилади.\nЛавҳада кўрсатилган “сувга заҳарли моддаларни оқизиш” каби айбловчи хулосаларни нотўғри деб ҳисоблаймиз. Корхонанинг оқова суви сифатининг динамикаси кескин ўзгаришларсиз ва “заҳарли” моддалар мавжуд эмас. Оқова суви таркибидаги хлорид, мис, азот моддалари 3-4 хавф тоифасига киради. Вилоят Экология ва атроф-муҳитни муҳофаза қилиш бошқармаси масъул ходими томонидан айтилган нитрат кислотаси сувга ташланмайди. Сувда кислота борлигини рН кўрсатгичи билдиради. Таҳлил натижалари шуни кўрсатдики, “Navoiyazot” АЖ оқава сувлари рН кўрсатгичи ҳеч қачон меъёрдан ошмаган. Хлоридлар миқдори рухсат этилган нормадан, яъни 300 мг/м3 миқдордан ошмаган ва миснинг миқдори ҳам рухсат этилган нормага (0,001 мг/м3) яқин бўлган.\nЛавҳада кўрсатилган сувдаги маиший чиқиндилар ҳам “Navoiyazot” AЖга тегишли эмас, аксинча маҳаллий аҳоли томонидан ташланадиган сувлар ҳисобланади. Қуйидаги расмда (лавҳадан олинган) “Navoiyazot” AЖдан чиқаётган оқава сувлар бетонли лоток орқали ташланади.\nЮқоридагиларни инобатга олиб, оммавий ахборот воситаларидан вазиятни атрофлича ўрганган ҳолда профессионал журналистик суриштирув ўтказиб холис баҳо беришларини сўраб қоламиз ва ҳолатни батафсил ўрганиш мақсадида барча журналист ва блогерларни пресс-турга таклиф этамиз.\nШу мақсадда “Navoiyazot” AЖнинг фаолияти, ишлаб чиқариш жараёнлари ва атроф-муҳит муҳофазаси борасида олиб борилаётган ишлар билан яқиндан танишиш ва кенг муҳокамаларга сабаб бўлаётган мавзу юзасидан саволларга жавоб олиш учун журналист ва блогерлар иштирокида 2021 йил 29 октябрь куни корхонага пресс-тур ташкил этилиши режалаштирилмоқда.\nШунингдек, пресс-тур доирасида корхонадаги янги ишлаб чиқариш қувватлари ва маҳсулотларнинг сифат даражаси билан яқиндан танишиш имкониятига ҳам эга бўласиз.\nПресс-турда иштирок этиш истагини билдирган барча журналист ва блогерлар 78 коди билан 140-74-26 ёки 97 коди билан 136-35-04 телефон рақамларига қўнғироқ қилиб, рўйхатдан ўтишлари мумкин.\nПресс-тур билан боғлиқ қўшимча маълумотлар “Ўзкимёсаноат” акциядорлик жамияти расмий веб-сайти ҳамда ижтимоий тармоқлардаги расмий саҳифаларида эълон қиланади.


Ўзбекистон “Адолат” СДП Бухоро вилоят кенгашида “Адолат билимдони” республика кўрик-танловининг вилоят босқичи ташкил этилди.\nБу ҳақда партия вилоят кенгаши Матбуот хизмати хабар берди.\nУнда партия ходимлари, депутатлар билан бирга туман ва шаҳар кенгаши босқичларида ғолиб бўлган ёшлар, фаол партиядошлар иштирок этишди. Таъкидлаш жоизки, ушбу танловнинг саралаш босқичида жами 100 га яқин иқтидорлилар қатнашишди.\nТуман ва шаҳар кенгашларида ғолибликни қўлга киритган вилоят босқичи иштирокчилари жамиятда қонун устуворлиги, ҳуқуқий, сиёсий таълим-тарбияни намоён этиш, ҳуқуқий демократик давлат барпо этишда фаоллигини кўрсатиш, партиянинг Устави ва Сайловолди дастурида белгиланган вазифалар ҳамда лойиҳалар мазмун-моҳиятини кенг тарғиб қилиш борасида ўз иқтидорларини намоён этишди.\nБиринчи — таништирув шартида барча қатнашчилар таълим масканлари, ҳудудлари, туғилиб ўсган гўшалари билан таништириб ўтишди. Айниқса, партиянинг Вобкент туман ва Когон шаҳар кенгашидан иштирок этган иқтидорлилар ўз чиқишлари билан томошабинларнинг олқишларига сазовор бўлишди.\nСиёсий-ҳуқуқий соҳадаги билимлар беллашувида ҳар бир иштирокчи ўзининг сиёсий саводхонлиги, ҳуқуқий маданиятини намоён этди. Жумладан, партиянинг Бухоро ва Когон тумани номини ҳимоя қилган ёшлар ҳайъат аъзолари томонидан энг юқори баллар билан баҳоланишди.\nУчинчи шартда “Ўзбекистон “Адолат” социал-демократик партияси менинг тасаввуримда”мавзусида кўрсатилган ижодий ишлар ўзининг ранг баранглиги ва ўта долзарблиги билан бир-биридан ажралиб турар эди. Бир иштирокчи Ватан ҳақида қўшиқ айтиб, ўз иқтидорини кўрсатган бўлса, яна бири эса одам савдосига қарши курашиш тўғрисидаги саҳна кўриниши билан томошабинларни ҳайратга солди. Бошқаси эса партия лойиҳаларининг мазмун-моҳиятидан келиб чиққан ҳолда ўз таклиф ва тавсиялари билан ўртоқлашди.\nҲайъат аъзоларининг хулосасига кўра, учинчи ўрин Когон туман кенгаши номини ҳимоя қилган Когон маиший хизмат кўрсатиш касб-ҳунар коллежининг 3-босқич талабаси Дилноза Очиловага, иккинчи ўрин Вобкент тумани Педагогика ва сервис касб-ҳунар коллежининг 3-босқич талабаси Ҳилола Эргашоваларга насиб этди.\nПартиянинг Бухоро туман кенгаши номидан қатнашган Галаосиё педагогика коллежининг 3-босқич талабаси Сабина Расулова эса биринчиликни қўлга киритиб, республика босқичига қатнашиш ҳуқуқига эга бўлди.


Қозоғистондаги сиёсий маҳбуслар рўйхатига киритилган Жумагуловни муддатидан олдин озод қилиш рад этилди\nҚозоғистонлик ҳуқуқ ҳимоячилари томонидан сиёсий маҳбус сифатида тан олинган фаол Алмат Жумагуловга қамоқдаги қолган муддатини эркинликни чеклаш билан алмаштириш рад этилди.\nТегишли қарор 23 февраль куни Олмаота вилоятининг Капшагай туман суди томонидан қабул қилинди, деб хабар берди Жумагуловнинг қариндошлари ва суд мажлисида қатнашган фаоллар.\nЖумагулов учрашувга ЛА-155/14 колониясидан видеоконференцалоқа орқали уланган. Олмаотадан келган бир неча киши резолюция эълон қилиниши учунгина эришди, чунки сешанба куни учрашув белгиланган вақтдан олдин бошланган эди, дейди жамоат арбоби ва журналист Рйсбек Сарсенбаюлй. Унинг сўзларига кўра, судья фаолни муддатидан олдин озод этишни рад этишга етарли асослар билан сабаб бўлган.\nБу Жумагуловнинг ўталмаган муддатини эркинликни чеклаш билан алмаштиришдан иккинчи рад этишидир. Ўтган ёзда суд унинг биринчи илтимосномасини рад этди.\nЖумагуловнинг рафиқаси ва жамоат ҳимоячиси Асел Кўпбосинованинг айтишича, у эрини охирги марта октябрда кўрган. У ошқозон-ичак тракти касаллиги аниқланган эрининг соғлиғидан хавотирда. Копбосйнованинг айтишича, оила Олмаота Жумагуловнинг муддатидан олдин озод қилинишига умид қилмоқда.\n«Жиҳодчилар иши» деб номланган фаол Алмат Жумагуловнинг уч айбланувчисидан бири 2018 йил 21 декабрда Олмаотанинг Олмалиқ туман суди томонидан «терроризмни тарғиб қилиш» ва «миллатлараро адоватни қўзғатиш» айбловлари билан саккиз йилга озодликдан маҳрум этилди. Ушбу иш бўйича судланган бошқа шахслар ҳам қамоқ муддатларини олишди: Кенжҳебек Абишев — етти йилга, Оралбек Омиров — саккиз йилга озодликдан маҳрум этилди.\nЎтган йилнинг 20 апрелида суд Жиноят кодексининг тергов изоляторида ушлаб туришни бир ярим кунга тенглаштириш тўғрисидаги янги моддасига биноан Жумагуловнинг қамоқ муддатини қайта ҳисоблаш тўғрисидаги илтимосномани қаноатлантирди ва Жумагуловнинг муддати саккиз ой ва 26 кунга қисқартирилди.\nФевраль ойида Капшагай суди Кенжҳебек Абишевнинг муддатни эркинликни чеклаш билан алмаштириш тўғрисидаги илтимосномасини қондирди, аммо Олмаота вилояти прокуратураси қарши чиқди ва протест келтирди.\nҚозоғистоннинг бир қатор инсон ҳуқуқлари ташкилотлари Алмат Жумагулов ва Кенжҳебек Абишевларни сиёсий маҳбуслар деб тан олишди. Уларнинг таъкидлашича, расмийлар сиёсий маҳбусларни, шу жумладан уларнинг жазони енгиллаштириш ҳуқуқини ҳурмат қилмаслик билан камситадилар ва шу билан бирга, расмийлар оғир жиноятлар учун судланган собиқ юқори лавозимли амалдорларнинг муддатидан олдин озод қилинишини ижобий кўриб чиқмоқдалар. Демократик ва Республикачилар партияларининг вакили бўлган 12 кишилик АҚШ сенаторлари гуруҳи Қозоғистон расмийларини ўз фикрларини тинч йўл билан ифода этганликлари учун жазони ўтаётган фуқароларни зудлик билан озод қилишга чақирди.\nҚозоғистон ҳукумати мамлакатда сиёсий маҳбуслар мавжудлигини ва диссидентларни ва бошқа мухолифларни таъқиб қилишда айбловларни рад этади.


Ўзбекистон халқи Қурбон ҳайитини байрам қилди\n15 май 2021, Тошкент вақти: 12:30\nДам олиш куни деб эълон қилинган 19 декабрда мамлакатнинг барча масжидларида ҳайит намозлари ўқилди.\nХабарларга кўра, байрам муносабати билан Ўзбекистондаги муқаддас қадамжолар, зиёратгоҳлар ва қабристонлар тартибга келтирилган.\nСаудия Арабистонида эса ҳаж ибодатини амалга ошираётган икки миллионга яқин мусулмон Мина шаҳрига юриш қилди. Бу ерда улар шайтонга тош отиш маросимида иштирок этади.\nБу йилги ҳаж ибодатида Ўзбекистоннинг 5 мингдан ортиқ фуқароси иштирок этаётгани хабар қилинмоқда.


«Ўзгидромет» 7 сентябрда кузатиладиган об-ҳаво маълумотини эълон қилди 25-09-2021, 14:52 | Zamin.uz\n«Ўзгидромет» 7 сентябрда кузатиладиган об-ҳаво маълумотини эълон қилди\nРеспублика Гидрометеорология маркази 7 сентябрь, сешанба куни кутилаётган об-ҳаво маълумотини тақдим этди.\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 18-20 даража, кундузи 36-38 даража бўлади.\nҚорақалпоғистон Республикаси, Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 17-22 метр/секундгача кучайиши мумкин. Ҳарорат кечаси 15-20 даража, кундузи 32-37 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 17-22 метр/секундгача кучайиши мумкин. Ҳарорат кечаси 15-20 даража, кундузи 34-39 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 15-20 даража, кундузи 34-39 даража бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 17-22 даража, кундузи 34-39 даража бўлади.\nРеспубликанинг тоғ олди ва тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 12-17 даража, кундузи 25-30 даража бўлади. “Замин” янгиликларини “Telegram”да кузатиб боринг\nЯнгиликлар » Ўзбекистон » «Ўзгидромет» 7 сентябрда кузатиладиган об-ҳаво маълумотини эълон қилди


Исажон Султонов (1967) | www.ziyouz.uz\nБош саҳифа Ўзбек насри онлайн антологияси Исажон Султонов (1967)\nРубрика: Исажон Султонов (1967)\nИсажон Султонов 1967 йил 6 апрелда Фарғона вилояти, Риштон туманининг Авазбой қишлоғида туғилган. ТошДУнинг журналистика факултетини тамомлаган (1990). «Муножот» (1990), «Ойдинбулоқ» (1995) каби китоблари нашр этилган.Ж. Нерунинг «Ҳиндистон» китобининг «Бобур» қисмини, Д. Буццати, Р. Акутагава, У. Сайфиддин кабиларнинг асарларини ўзбек тилига таржима қилган.\nИсажон Султон. «Як-40» (ҳикоя)\nЧоп этилган 29.12.2019 04.07.2019 МуаллифZiyouz.uz\nБолалик маҳаллари эди… Иброҳимнинг отаси узоқ сафарга кетди. Бир ҳафталардан кейин қайтиб, олиб келган майда-чуйдаларини болаларига тарқатиб бўлгач, дастурхон устида сафар таассуротларини гапириб ўтириб: – “Як” деган янги самолёт чиқибди, ўшанда учдик, – деди. – Қанақа эмиш? – қизиқиб сўради давоми…\nЧоп этилган 08.11.2019 30.06.2019 МуаллифZiyouz.uz\nМуқаддима Айтадиларки, бир одам дарё ёқалаб келаётиб, каттакон ёмби топиб олди. Қўйнидан ёнғоғини олиб, чақмоқчи бўлиб уринган эди, ёмби бир неча бўлакка бўлиниб кетди. “Ялтироқ бўлгани билан ҳеч нимага ярамас экан-ку”, дея афсусланиб уни отиб юборди-да, қирғоқда қалашиб ётган оддий давоми…\nИсажон Султон. Олисдаги урушнинг акс-садоси (ҳикоя)\nЧоп этилган 24.10.2018 МуаллифZiyouz.uz\nБу воқеага беш-олти йил бўлди. Аслида, айтишга арзигулик ҳам эмас. Баъзилар кулимсираб қўйишини ҳам сезаётгандайман. Лекин, хаёлимдан кетақолмайди-да. Кўл бўйи, бақақуриллоқ. Тунги самодаги тилларанг ой. Сув ёқасида тимирскиланиб юрган қора шарпа. Шу холос. Шу холос дейман-у… У манзаралар ортида баҳайбат, давоми…\nИқбол Мирзога Бу воқеага анча бўлган-да. У совуқлар ўтиб, ёмғирлар ерга сингиб, у қорлар эриб, ўрнида ям-яшил ўтлоқлар кўкариб чиққан. Ўша куни водийлару воҳаларни қуюқ туман босган эди. Сира тарқамас, булут каби ҳар ёқни бирдай энлаб олган, гоҳ қуюқлашиб, гоҳ давоми…\nИсажон Султон. Офтоб чиқди оламга… (ҳикоя)\nЧоп этилган 26.02.2018 26.02.2019 МуаллифZiyouz.uz\nКун чиқди, кундуз ёйилди. Ўткир қизғиш нури айвонда ухлаётган болакайнинг юзига тушиб, кўрпани бошига тортиб олди. Уйқу жуда ширин эди-да, кўзларини очгиси, шу ажойиб лаззат оғушидан чиққиси келмасди. Нур юзига тушганида қароқлари юмуқ бўлса ҳам кўз олди қизғиш-сарғиш тусда ёришди. давоми…\nИсажон Султон. Биби Салима (ҳикоя)\nЧоп этилган 26.10.2017 26.02.2019 МуаллифZiyouz.uz\nБиби Салима бир кўкаламзор қишлоқда яшайди. Қишлоқ катта эмас, аммо ҳар ҳовлисидаги манзара ўхшаш. Кўчалари тупроқ, уйлар олдидан ариқда сув ўтган. Ариқ бўйида қад кўтарган зич оқтерак япроқлари шитирлаб туради. Баъзиларининг олдида яшил тўфондай бўлиб супургилар бўй чўзибди. Аслида у давоми…\nИсажон Султон. Қисматга қарата ҳайқириқ (ҳикоя)\nЧоп этилган 26.02.2017 26.02.2019 МуаллифZiyouz.uz\nЁши катта одамнинг ҳайқирганини биров кўрганми? Йўқ, суюниб ёки кимнидир чақириб қичқиришини назарда тутмаяпман. Ғалаба ҳайқириғи ҳам эмас, чунки умрим давомида зафар ҳайқириқларини эшитмадим. Кўзлаган мақсадига эришган инсонлар эса… тўсатдан кўзларидан ёши дувиллаб оқиб, “Ўзингга шукр” дея пичирлашларинию дуога қўл давоми…\nИсажон Султон. Қорақуш юлдузининг сири (ҳикоя)\nЁмғирли, лой кун эди. Қашқарнинг Сажия ва Ҳамидия мадрасалари қаршисида ҳунармандлар, бўзчилар, мокичилар, тақачилар йиғилишган, кимдир бошига бир сават патир кўтариб тирикчилик важҳи сотишга йўл олган, бошқаси рутубатдан намланган арпа тўла қоплар олдида ўтирар, от минган ёки яёв, найза-ю қилич давоми…\nБир неча кундан бери сафардаман. Ҳаво исиб кетди. Юмушларимни битириб бугун уйимга қайтмоқдаман. Тонг саҳардан ёмғир ёғиб, теваракни топ-тоза қилиб ювиб қўйди. Гилос билан ўрикнинг етилмаган оч-яшил мевалари йилтираб товланади. Уйимни, болаларимни соғинганман. Ҳар куни телефонда гаплашамизу бир нимамни йўқотиб давоми…\n1-саҳифа. Жами: 6123456»\nИсажон Султон. "Як-40" (ҳикоя)\nИсажон Султон. Todd (ҳикоя)\nИсажон Султон. Айрилиқ (ҳикоя)\nИсажон Султон. Аскар (ҳикоя)\nИсажон Султон. Атомлар ва молекулалар музейида (ҳикоя)\nИсажон Султон. Бир томоша тарихи (ҳикоя)\nИсажон Султон. Боғи Эрам (ҳикоя)\nИсажон Султон. Боқий дарбадар (роман)\nИсажон Султон. Бўри (ҳикоя)\nИсажон Султон. Дўст (ҳикоя)\nИсажон Султон. Ёғоч кавуш (ҳикоя)\nИсажон Султон. Исмсиз қаҳрамон ҳақида ҳикоя\nИсажон Султон. Йигирма биринчи асрнинг саккиз яшар боласи (ҳикоя)\nИсажон Султон. Кичкина пуштиранг махлуқча (ҳикоя)\nИсажон Султон. Қисмат (ҳикоя)\nИсажон Султон. Қўриқчи (ҳикоя)\nИсажон Султон. Манзил (ҳикоя)\nИсажон Султон. Мансуб-1984 (ҳикоя)\nИсажон Султон. Мен, Онам ва Ўрта Ер денгизи (ҳикоя)\nИсажон Султон. Мени ҳам туртиб қўй,эрта уйғонсанг... (ҳикоя)\nИсажон Султон. Менинг гулим (ҳикоя)\nИсажон Султон. Оғриқ тоғи (ҳикоя)\nИсажон Султон. Озод (роман)\nИсажон Султон. Озор (ҳикоя)\nИсажон Султон. Ойдинбулоқ (ҳикоя)\nИсажон Султон. Она юрт (ҳикоя)\nИсажон Султон. Онаизорим (қисса)\nИсажон Султон. Ота қасидаси (ҳикоя)\nИсажон Султон. Отамга нимадир бўлди... (ҳикоя)\nИсажон Султон. Офтоб чиқди оламга... (ҳикоя)\nИсажон Султон. Соғинч (ҳикоя)\nИсажон Султон. София (ҳикоя)\nИсажон Султон. Сувдаги коса (ҳикоя)\nИсажон Султон. Тилсим лашкари ёхуд Муқанна (ҳикоя)\nИсажон Султон. Тош келинчак (ҳикоя)\nИсажон Султон. Турмуш (ҳикоя)\nИсажон Султон. Узук (ҳикоя)\nИсажон Султон. Ўрмондаги кулба (ҳикоя)\nИсажон Султон. Фаришта (ҳикоя)\nИсажон Султон. Хун (ҳикоя)\nИсажон Султон. Ҳазрати Мажоз (ҳикоя)\nИсажон Султон. Ҳазрати Ҳизр изидан (ҳикоя)\nИсажон Султон. Шамолли кеча (ҳикоя)\nИсажон Султон. Янги йил кечасида (ҳикоя)


Стокҳолмни қонга белаган Раҳмат Оқилов ортида ким турган эди? (тўплам)\n- Озодлик эълони: Стокҳолмни қонга белаган Раҳмат Оқилов ортида ким турган эди? Самарқандлик Оқилов 2017 йилда Швецияда террор ҳужумини амалга оширган эди. Бу террорни Оқиловнинг ўзи қилдими ëки уни бошқариб турганлар бормиди? Озодликнинг махсус фильмини Озодлик сайтида ва ижтимоий тармоқларида 9 феврал куни томоша қилинг (видео)\n- Москвада ёққан қалин қор юз йиллик рекорд ўрнатди. Бу совуқларда ўзбекистонликлар қандай яшамоқда? (видео)\n- Осиё: Тожикистон ва Қирғизистон чегарасидаги низо. Тожик чегарачилари Қирғизистон фуқаролари учун КППни ёпишди. Ўзбекистон президенти Миллий хавфсизлик хизмати бўйсунувидан сараланган ҳарбий қисмларни чиқарди. Петербургда қирғизистонлик 11 ёшли ўғил боланинг жасади топилди. Остонада фақат ментал ривожланишнинг ўзига хос хусусиятларига эга кишиларгина ишлайдиган кафе очилди (Директ видео)\n- Мирзиёев МХХ ҳақида: «Ҳозир уларга бундай ваколатларни берган киши йўқ» (видео)\n- Жээнбеков: Коррупционерларга нисбатан худди сотқинлар ва халқ душманларига бўлгани каби муносабатда бўлиш керак (видео)\n- Тожик мигрантларининг оилалари қандай яшаяпти? (видео)\n- Икки ҳафта музлаган трубалар билан: Олма ота яқинидаги коммунал жаҳаннам (видео Настоящее время)\n- Овчи қушлар Олма отадаги мусобақаларда. Олма отада овчи қушлар эгаси бўлган овчиларнинг “Қирон-2018” мусобақаси бошланди. Беллашувлар уч кун давом этади. Лочинбозлар ўзлари ўргатган йиртқич қушларнинг маҳорати, уларнинг ёввойи ҳайвонларни овлаш кўникмаларини кўрсатишади (видео)\n- «Ўз оёғимиз билан мактабга боришни истаймиз».Тўшакка михланиб қолган болалар. Қирғизистонлик ака-укалар Иззат ва Кубаничбек мактаб йўлакчаларида югириб юришни ва синфдошлари билан футбол ўйнашни орзу қилишади. Бироқ касаллик болаларни шол қилиб қўйди. Уларнинг даволаниши учун ота-оналарида пул йўқ. (видео)\n- 30 ёшдан Тожикистон президентлигига: Раҳмоннинг ўғли ҳозирнинг ўзидаёқ номзодини қўйиши мумкин (“Настоящее время” видеоси)\n- Қозоғистон депутатлари Хавфсизлик кенгашининг янги ваколатлари ҳақидаги қонунни шарҳ(лама)япти (“Настоящее время” видеоси)\n- Қозоғистонлик атлетикачилар Пхенчханда. Пхенчхандаги қишки Олимпиадада қозоғистонлик 46 спортчи қатнашмоқда. Олимпиада ўйинлари 9 февралдан 25 февралгача бўлиб ўтади (фотогалерея)\n- Зоотозалаш: Футбол бўйича чемпионат арафасида Россияда дайди итлар оммавий равишда йўқ қилинмоқда. (Настоящее время видеоси)\n- Минскда пиймаларда югуриш. Белорусс пойтахтида нодатий югуриш бўлиб ўтди: унинг ўнлаб иштирокчилари пиймаларда бир километр масофани босиб ўтишди. Югуришни хайрия тадбири деб аташ мумкин, унинг мақсади – ногирон болаларга ёрдам беришга қаратилган (фотогалерея)\n- Пионерлар нирванаси. Минскда 8 февраль куни навбатдаги пионрелар байрами бўлиб ўтди. Унда мамлакатнинг турли шаҳарларидан 500 нафар белоруссиялик мактаб ўқувчилари иштирок этди. Белоруссия – СССР қулаганидан кейин пионерлар ҳаракати меросини сақлаб қолган ягона мамлакат бўлса керак (фотогалерея)\n- 76 ёшли пенсионер аёл қандай қилиб Байкални конькида кесиб ўтаяпти (видео Директ)\n- Телевизор кўришга келаётган тулки.Тулки Қирғизистондаги Додомол қишлоғида яшовчининг уйига телевизор кўришга келади. Ҳайвон одамлардан қўрқмаяпти (видео)


23 декабрь, 2020, 09:15\nБугун кўп нарса ўзгариши керак!\nИталия А Сериясининг 14-турида кутилмаган натижалар қайд этила бошлади. Хусусан, узоқ вақт охирги ўринда турган “Кротоне” ўз уйида “Парма”ни 2:1 ҳисобида енгиб, “Женоа”ни мусобақа жадвалининг тубига михлаб қўйди.\n“Ювентус”нинг Туринда “Фиорентина”га йирик ҳисобда имкониятни бой бергани ҳам сенсация бўлди – 0:3.\nУшбу турда биз кутган ўйин Тошкент вақти билан тунги 00:45 да бошланади. Унда "Специя" - "Женоани қабул қилади. Учрашувга Специя шаҳридаги “Альберто Пикко” стадиони мезбонлик қилади.\nБеллашувни бош ҳакам Давиде Масса бошқаради. Унга ён қанотларда Родолфо Ди Вуоло ва Фабио Скирру ёрдам беради. Захирадаги ҳакам Марко Пиччинини.\nБу баҳс аутсайдерлар дуэли, десак муболаға бўлмайди. Чунки ҳар икки жамоа ҳам юқори лигадаги ўрнини сақлаб қолиш учун курашмоқда ва тўғридан тўғри рақобатчи ҳисобланади.\nМавсумга яхши киришган дебютант “Специя”нинг ўйинида пасайиш бошланди. Клуб кетма-кет олти учрашувдан бери ғалаба нималигини билмаяпти. Бунинг устига специяликлар охирги бешта учрашувдан бери ўз дарвозасидан камида иккитадан тўп олиб чиқяпти. Дарҳақиқат, бу статистика ўйиндан олдин Элдор Шомуродовга илҳом бағишлаши керак.\n“Женоа”нинг аҳволи “Специя”никидан ҳам ҳароб. Генуяликлар биринчи турда “Кротоне”ни йирик ҳисобда мағлуб этганидан бери ҳали бирорта ғалабани тантана қилгани йўқ. Бу жамоани мусобақага тайёрлай олмагани бош мураббий Роландо Маранга қимматга туши. Кутилганидек, у ишдан олинди.\nМаълумотларга қараганда, клуб президенти Энрико Прецьози Маранга қийин вазифа юкламаган. У мавсум олдидан мураббийдан уни асабийлаштирмасдан, жамоани А Серияда қолишини таъминлашни сўраган холос. Бироқ вазифа уддаланишига ишонмаган клуб раҳбари бош мураббийликка доимий “ўт ўчирувчи” Давиде Баллардинини олиб келди. У тўртинчи уринишида ҳам жамоани юқори лигада олиб қолишига ишонч билдирилди.\n“Специя”га қарши ўйинга жамоани янги мураббий тайёрлади. Бу мутахассис ҳужумчилар билан самарали ишлай олиши мақталмоқда. У Горан Пандев, Кшиштоф Пёнтек, Эдинсон Кавани каби юлдузларнинг ўйини очилишига катта ҳисса қўшган мураббий ҳисобланади.\nБаллардинининг иш услуби ва характерини яхши билан экспертлар бу мутахассис “Женоа”нинг энг фаол ўйинчисига айланиб бораётган Элдор Шомуродовни юлдуз даражасига кўтара олишини алоҳида таъкидламоқда. Чунки, Давидега айнан Элдор типидаги, яъни баланд бўйли ва тезкор, ортга қайтиб, ҳимояга ёрдам беришдан қочмайдиган, тартиб-интизомли ва меҳнаткаш ҳужумчилар ёқади.\nҚолаверса, ўзбекистонлик легионер янги мураббий тарғиб қиладиган 3-5-2 схемасини яхши ўзлаштирган ва бу усулга мослашган форварддир.\nУмуман олганда, Шомуродов асосий таркибга лойиқ ва тўлиқ ўйнашга қодир эканини исботлаб қўйганига анча бўлди. Лекин аввалги мураббий унга етарлича вақт бермагани кўпчиликнинг асабини бузгани ҳам бор гап. Энди ҳужумчилардан унумли фойдаланадиган Давиде Баллардинидан легионеримизнинг янги қирраларини очишини кутамиз.\nБугун тунда бўладиган ўйин олдидан мутахассисларнинг аксарияти “Женоа”нинг имкониятини юқори баҳоламоқда. Бу биринчи навбатда, жамоага янги мураббий келгани футболчиларга ўзини кўрсатиши учун туртки бўлади ва жамоага қўшимча импульс бағишлайди. Бундан ташқари, кейинги учрашувларда генуяликларнинг ўйини кучайиб қолганини ҳам тан олиш керак. “Специя”да эса, илк учрашувларда кузатилган дебютантлик иштиёқи пасайиб бораётгани яққол сезилиб турибди. Гарчи бу жамоа хавфли ҳудуддан узоқроқ жойлашган бўлса-да, сўнгги поғонага тушиб қолган “Женоа” жон аччиғида мезбонларни хафа қилиб қўйиши мумкин.\nХуллас, тунда бизни қизиқарли ўйин кутиб турибди. Асосий таркибда майдонга тушиши кутилаётган Элдор Шомуродов эса, бугун гол уриши шарт!\nВазият шуни тақозо этмоқда...\nГол уришини биз қандай қилиб кўрамиз футбол тв олиб бермаса.


Қозоғистон ва Украина ўртасида ҳамкорлик меморандуми имзоланди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n“Астана” халқаро молиявий маркази ва Украина савдо-саноат палатаси ўртасида тадбиркорлик юзасидан ҳамкорлик тўғрисида Меморандум имзоланди. Икки мамлакат делегациялари учрашуви Киев шаҳрида бўлиб ўтди. Ҳужжатга кўра, молиявий соҳада ўзаро муносабатларни йўлга қўйиш ва инвестициялар алмашинуви учун шарт-шароитлар яратиш кўзда тутилган. Эслатиб ўтамиз, “Астана” халқаро молиявий маркази расман очилганига бир йил бўлди. Энг яхши халқаро тажрибадан фойдаланган ҳолда ушбу марказ инглиз ҳуқуқини амалда қўлловчи ва замонавий молиявий технологиялардан фойдаланувчи минтақавий хабга айланди.\nЕРНУР РИСМАҒАМБЕТОВ, “АСТАНА” ХАЛҚАРО МОЛИЯВИЙ МАРКАЗИ МАЪМУРИЯТИ РАИСИ ЎРИНБОСАРИ:\n- Бугунги кунда «Астана» халқаро молиявий марказида 120 тача компания ишлаб турибди. Бу кўрсаткични 2020 йилга бориб 500 тагача етказиш ниятидамиз. Украина компанияларини ҳам марказ муҳитига олиб кириш юзасидан тизимли ишни йўлга қўйишни истардик. Бу борада Украина Савдо-саноат палатаси ҳамкоримиз бўлмоқда. Биз ўзаро шартнома тузганмиз. Гап шундаки, Украина палатасида 9 мингга яқин корхона рўйхатдан ўтган. Молиявий технологияларни ривожлантириш баробарида биз айнан шу йўналишда муносабатларни мустаҳкамлаш ниятидамиз.\nҲамкорлик шартномаси доирасида тез кунларда “Астана” халқаро молиявий маркази Украина пойтахти ва йирик шаҳарларида ўз имкониятлари тақдимотини ўтказади. Мутахассислар фикрича, бу тадбир икки давлат ўртасидаги тадбиркорлик алоқаларини мустаҳкамлайди.\nГЕННАДИЙ ЧИЖИКОВ, УКРАИНА САВДО-САНОАТ ПАЛАТАСИ ПРЕЗИДЕНТИ:\n- Биз тез кунларда шундай роуд-шоу ўтказиш хусусида келишиб олдик. Унда ўзимиздаги молиявий, банк, суғурта ва саноат корхоналарини имкониятлар билан таништирамиз. Бундан ташқари, ўйлаймизки, биз мунтазам равишда ёш мутахассисларни алмашамиз. Чунки мутахассислар, стажёрлар алмашинуви туфайли бир-биримизни тушуниш енгилроқ кечади.\nҚозоғистон томони украиналик тадбиркорларни «Astana Finance Days» халқаро конференциясига таклиф қилди. Бу тадбир жорий йилнинг июль ойида Қозоғистон пойтахтида бўлиб ўтади.\nСурат kazpravda.kz сайтидан олинди.\nУкраинаҚозоғистон“Астана” Халқаро молиявий марказиҳамкорлик меморандум


«Америка овози» журналисти Ўзбекистонда бўлаётган ўзгаришларни қандай шарҳламоқда? - AUZ.UZ\nНавбаҳор Имомова, “Amerika ovozi” телерадиоси журналисти:\nЎзбекистон Миллий ахборот агентлиги (ЎзА) бизнинг дастурларимизга эътибор бериб, шарҳларимизга қизиқиши ҳам ўзига хос прогресс. Журналистлар орасидаги бундай ҳамкорлик Ўзбекистон матбуоти ва оммавий ахборот воситалари ривожи учун ниҳоятда муҳим. Шу пайтгача “Америка овози”, “Би-Би-Си” ёки “Озодлик” каби ташқи ахборот воситалари хориждаги душманона овоз сифатида кўрилар эди. У ерда ишлаётган журналистларга ғаним сифатида қарашар эди. Бугун муносабат ўзгармоқда, хусусан, юқори поғоналарда.\nТашқарида юрган миллионлаб ўзбекистонликлар сотқин эмас, ватангадо эмас. Улар чет элда ўз нонини топиб юрибди. Уларнинг Ўзбекистонга ижтимоий ва иқтисодий таъсири беқиёс. Буни давлат тушуна бошлади. Аммо айрим доираларда биз берган материалларга нисбатан норозилик кайфияти ҳамон мавжуд. Бундай ёндашув билан ўзгариш қилиб бўлмайди. Очиғи, ўзини зиёлиман, деб билганлар "суви чиқиб кетган” дашномлар билан бизни ланъатлаганида биз бир куламиз, бир ачинамиз. Чунки Ўзбекистонда янги давр бошланган бўлса, одамлар бир-бирини тинглай олиши, фикрлар хилма-хиллигини тан олиб, мунозара майдони кенгайиши керак.\nОлий маълумотли, салоҳиятли, тажрибали ўзбек кадрлари сероб. Агар юртга шу кадрлар зарур бўлса, уларни систематик тарзда жалб этиш учун улар билан тўғридан-тўғри ишлайдиган бирор агентлик керак. Шундай бир орган бўлсинки, ватандошлар унга таяна олсин; бирор бир соҳада ишлашни хоҳласа, шу идора орқали тегишли томонлар билан боғлана олсин. Ва, ўз навбатида, хорижда юрганлар ҳам ўйлаб кўриши керак: Биз ўзи нимага қодирмиз? Қўлимиздан нима келади? Масалан, Америкада мувaфаққият қозонган одам Ўзбекистонда ҳам ишни албатта эплайди, дейиш қийин. Буюк ишлар қилишни ният қилиб юрган ватандошлар бор. Ватандошларга боғланган буюк орзулар бор. Уларни амалга ошириш учун чет элдагиларда ҳам, улар билан ишламоқчи бўлган даргоҳларда ҳам кучли ирода ва коммуникация салоҳияти бўлиши керак.\nТашқи дунё ҳам Ўзбекистон халқи сингари вазиятни қизиқиш билан кузатади. Негаки, мамлакатда ўтган чорак аср давомида йўл қўйилган хатолар, самара бермаган ишлар борлиги очиқ ойдин айтилмоқда. Тўғри қарорлар қабул қилиш ҳукумат зиммасида, унинг амалиётини ҳаётга татбиқ этиш эса одамлар зиммасида. Бу жараёнда журналистлар ўта муҳим вазифани бажаради. Президент Шавкат Мирзиёевнинг “ватанпарвар журналистлар керак”, деган гапи бу ҳукуматни мақтайдиган журналистлар керак, дегани эмас, биз буни шундай тушундик. Журналист ва журналистика халқнинг виждони бўладиган бўлса, Ўзбекистон халқи профессионал журналистларни етиштиришдан манфаатдор. Агар мамлакатда журналистика бўйича университет очиладиган бўлса, унга биринчи навбатда тажрибали журналистлар, дунё бўйлаб фаолият юритаётган мутахассислар жалб этилиши керак. Улардан қўрқмаслик керак. Мана сизга майдон, қўлингиздан келадиган ишни мана энди кўрсатинг, дея мурожаат қилиш керак. Тўғри, бу қийин жараён бўлади. Лекин бундай қадамлар юртни фақат олдинга eтаклайди.\nЖурналистлар халқнинг дардини ёритиб, унинг ишончини қозонишни ўрганиши, яъни ахборот воситалари ҳукумат билан халқ ўртасида кўприк бўлиши лозим. Президентни диққат билан эшитсангиз, Шавкат Миромонович айнан шунга ундаяпти. Олдиндаги мураккаб синовлардан ўтиш учун ҳаммага матонат керак.


Кайфу сафо ва жафо » MUZAFFAR.UZ\nСанобар ҳам орзу ҳаваслар исканжасида келин бўлди. Аммо турмуши у хоҳлаганчалик тўкис бўлмади. Эрининг ёнида туриб, унга мададкор бўлиш ўрнига, қилдан қийиқ ахтариб, унинг асабига тега бошлади. У сабрсизлиги сабаб ўз оиласидан воз кечиб қўя қолди. Турмуш ўртоғининг топган тутганига қаноат қилмай, ҳадеб уйда жанжал чиқараверди. Ўзи ёлланма ишчи бўлиб, ишлаб аранг рўзғор тебратаётган Нодирга унинг бу қилиқлари ортиқчалик қила бошлади. Кун бўйи ишлаб, чарчаб келган одамга уйдаги минғир минғирлар ёқмаслигини яхши билган Санобар ҳам ўзининг нолишини қўймас, эрини асабига тегишни канда қилмасди.\nШу тахлит давом этаётган кунларнинг бирида Нодир ишдан кеч қайтди. Уйда овқат қилинмаган, Санобар эса телевизорда сериал кўриш билан банд эди.\nЭрининг келганини кўрса ҳам кўрмаганга олиб ўтираверди. Бу ҳолдан Нодирнинг жаҳли чиқиб, уни бир шапалоқ қўйиб юборди.\nШуни кутиб турган Санобар шартта йиғиштириндию онасиникига қараб кетиб юборди. Орадан бир ҳафта ўтар ўтмас Россияга жўнаб кетди.\nУ Россияда кўп пул топаман, ялло қилиб яшайман, деган ниятда эди. Аммо мусофирчиликнинг ҳам ўзига яраша қийинчилиги, машаққати бор. Ўз навбатида у ердан иш топишнинг ўзи бўлмади. Топилган оғирроқ ишларга эса унинг бўйни ёр бермади.\nАранг бир кафедан иш топиб, ишлай бошлади. Шундай кунларнинг бирида ўзбекистонлик ҳамюртлар кафега кириб қолишди. Бобур Санобарнинг ўзбек экани, уни устига ҳамюрти эканини билиб Санобарни суҳбатга тортди. Танишиб олишгач, тез-тез учрашиб туришга ваъдалашишди.\nАнча пайт Россия нонини еган қадрдонлар биргаликда Ўзбекистонга қайтиб келишди. Санобар шаҳардан уй олди. Энди ишқий муносабатларини давом эттириб, бемалол учрашиб юришлари учун қулай шароит яратилди.\nҲали уйланмаган, бўйдоқ йигит эса бемалол Санобарникига келиб кетар, ҳатто у билан яшай бошлашга ҳам рози эди. Бир куни Санобар бозорга чиққан пайти қўнғироқ қилиб, "Бир дўстим зерикдим деяпти. Сизникига борамиз, ичиб ўтирамиз. Бир оз асабларни тинчлантирайлик", деди.\nСанобар ҳам таклифга рози бўлиб, бозорлик қилиб уйига қайтди. Сўнг меҳмон кутишга ҳозирлана бошлади. Кўнгил ёзиш учун дугонаси Раҳнамони ҳам чақирди. Бобур ўзининг ўртоғи Жамшид билан айтилган пайтга етиб келди. Тўрттовлон ўтириб базм уюштиришди. Ичкилик авжига чиққач, нима қилаётганларини ҳам билмай қолишди. Раҳнамо қизиб кетганини баҳона қилиб, ётоқхонага кириб кетди. Худди шуни кутиб тургандай, Жамшид унинг орқасидан кирди.\nШу пайт эшик қўнғироғи жиринглаб қолди. Чақирилмаган меҳмоннинг келиши, гарчи буларга ёқмаса-да, эшикни очишга мажбур бўлишди. Ташқарида ҳудуд инспектори ҳамда икки формали ходим турарди.\nХодимлар ичкарини кўздан кечириб, ётоқхонадан шармандали ҳолатда Жамшид ва Раҳномани олиб чиқишди.\nСанобар эса ўзини қўярга жой топа олмас, худди шу куни уйига меҳмонларни кириб келаётганини кўриб қолган қўшнисини тинмай қарғарди.\nФарғона вилояти, Фарғона тумани ИИБ ҳузуридаги ТБ бошлиғи, майор.\nЧоп этилган: 24-04-2020, 18:28


Қирғизистонда норозилик намойишлари давом этмоқда.\nПойтахт Бишкекка элитувчи йўл минглаб намойишчилар томонидан тўсиб қўйилган. Душанба кунидан буён давом этаётган норозилик намойишлари Қирғизистоннинг 125.000 гектар ерини Хитойга берилишига қарши ўтказилмоқда. Улар Қирғизистон Президенти Аскар Акаевни ҳудудий масалаларда Хитойга имкониятни бой бераётгани ва сиёсий мухолифатга қарши тазийқларни кучайтираётганликда айблаб, унинг истэъфосини талаб қилишмоқда. Бугун Бишкек судида ҳукуматга қарши намойишларни уюуштирганликда гумон этилиб қўлга олинган 72 киши устидан маҳкама давом эттирилиши кутилмоқда.


Фирибгарлар Uzmobile абонентларига оммавий ҳужум уюштирмоқда » Новости Узбекистана сегодня: nuz.uz\nНовости Узбекистана → Фан ва технология → Фирибгарлар Uzmobile абонентларига оммавий ҳужум уюштирмоқда\n11-06-2018 15:01 0 650 Рейтинг0 Чоп этиш\nФирибгарлар Uzmobile миллий оператори абонентларини спам қўнғироқ ва SMS-хабарлар билан безор қилмоқда. Компания ўз мижозларига огоҳлантириш билан чиқди деб ёзмоқда Халқ сўзи нашри.\n“Ҳурматли абонентлар! Uzmobile абонентларига фирибгарлик қўнғироқлари пайдо бўлгани муносабати билан +882337111* ёки +881* префиксли ўтказиб юборилган қўнғироқлар ва SMS’ларга жавоб бермасликни сўраймиз. Шунингдек, SMS ва қўнғироқларга рухсат сўровчи мобил дастурларни ўрнатишда ҳушёр бўлишни сўраймиз”, — дейилади компания хабарида.\n“Бу фирибгарликнинг таниш кўриниши. Улар сиз шу рақамга қўнғироқ қилишингизни кутади. Улар жуда узоқда рўйхатдан ўтган. Агар телефон қилсангиз барча пулларингизни суғуриб олади”, — дея огоҳлантирган фойдаланувчилардан бири.


Аёл уй бекаси, зиндонбанд эмас... | Azon.uz - Ахборот-таҳлилий портал\n1120 12:05 16.11.2021\nКуни кеча фейсбук ижтимоий тармоғи фойдаланувчиларидан бирининг ўзбек аёлларида эркинлик йўқлиги, эркаклар ўз хотинларини маълум бир қолипга солиб қўйишлари тўғрисидаги фикрлари кузатувчиларнинг кенг муҳокамасига сабаб бўлди.\nПост муаллифининг таъкидлашича, «эркаклар бир қизга уйланиб, сўнг уни ўзи истагандек, кўп ҳолларда менталитет шакллантирган умумий образга келтиришга уринишади». Бироқ унинг фикрларига нисбатан билдирилган изоҳларда ҳамманинг ҳам бундай қарашда эмаслигини кўриш мумкин, аксинча жуда кўп фойдаланувчилар, ҳатто аёллар ҳам муаллифнинг фикрига қўшилмаган. Чунки аёл киши уйда ўтиришни истаса, бу унинг ҳуқуқи. Ҳеч бир эркак, қайнона ёки қайнота уни кўчага чиқиб ишлашга мажбурлаши жоиз эмас.\nШу масалага юртдошларимизнинг муносабатини аниқлаш мақсадида Azon.uz телеграм каналида сўровнома ўтказдик.\nУнда аёл киши уйда ўтириб, болалар тарбияси билан шуғулланишни исташига кузатувчиларнинг фикри қандай эканлиги сўралган. Сўровномада иштирок этганларнинг 80 фоизи бунга ижобий муносабатда эканини билдириб, болалар тарбияси билан шуғулланиш ҳам машаққатли эканини таъкидлаган. 27 % иштирокчилар эса аёл киши болалар тарбияси билан шуғулланмаса ҳам, ҳар қандай ҳолатда эри уни боқишга, моддий таъминлашга мажбур эканлигини билдирган. Уч фоиз респондентлар бу масалада бирор жавоб беришга қийналиши, якуний хулосага эга эмаслигини маълум қилган бўлса, 2 фоиз кузатувчилар гендер тенглиги нуқтаи назаридан аёл ҳам ишлаши кераклиги ҳақидаги вариантга овоз берган.\nАслини олганда оилани моддий таъминлаш, камчиликларни бартараф этиш каби масалалар оила қўрғони бўлган эркакларнинг зиммасида. Шу сабаб аёл киши ҳеч қандай сабабсиз ҳам уйида ўтириши, ишламаслиги мумкин. Айримларда аёл кишининг уйда ўтириши деса, худди уй қамоғига ҳукм қилинган айбдордан ҳам баттар ҳолатда яшаш, деган тушунча шаклланиб қолган. Бироқ уйда ўтириш дегани бу тўрт девор орасида қолиб кетиш, фақатгина уй ишларини бажариш дегани эмас, албатта. Ўзи шу каби фикрларни билдираётганлар уйда ўтирган аёллар билан гаплашиб кўришганмикан? Эҳтимол, аёлнинг ўзи кўчага чиқиш, ишлаб, пул топишни хоҳламаётгандир. Балки у илм олаётгандир, китоб ўқиш билан банддир.\nЮқоридаги пост муаллифининг айтишича, аёллар ҳам эркаклардек эркин яшашни, ўзлари истаган ишни қилишни, ўзлари истаганча фикрлашни, ўзлари истаган инсонлар билан мулоқот қилишни исташларини айтган. Бу фикрларга муносабат билдирган бошқа бир фойдаланувчи «оила бир давлат, унда ҳамманинг ўз ўрни борлиги, оиланинг ҳам ўз бошлиғи бўлиши кераклигини» айтган. Дарҳақиқат оиланинг давлатга қиёсланиши тўғри. Чунки оила жамиятнинг бир бўғини, турли жамиятлар мажмуидан эса давлат вужудга келади. Бундан келиб чиқадики, оила давлатнинг негизи ёхуд давлат ичидаги кичик давлат ҳисобланади. Унда демократия бўлиши билан бирга, якуний қарорни қабул қилувчи раҳбар – эрнинг ўрни бўлиши ҳам керак. Буни тушунган аёл вазиятни тўғри қабул қилади. Эркакларни айблаб, «аёлларингиз ҳуқуқини поймол қиляпсиз» деган айбловлардан йироқда бўлади. Зеро, мусулмон киши ўз жуфтини бошқалардан кўра кўпроқ ардоқлайди, унинг учун қайғуради. Чунки у шунга буюрилган. Ислом доимо аёлларга эҳтиром кўрсатишга чорлайди.\nМахсус Аёллар Уй бекалари Ҳамидуллоҳ Али\n365 22:05 24.01.2022\n677 21:05 24.01.2022\n449 20:10 24.01.2022\n1059 18:30 24.01.2022


«Ваҳҳобийлик» атамаси ҳақида » Тавҳид\n«Ваҳҳобийлик» атамаси ҳақида\n1,904 марта ўқилган\nСавол: Савол бераётган аёл Франциядан. Унинг айтишича яқинда Исломни қабул қилибди. У тез-тез «Ваҳҳобийлик» (атамаси)ни эшитаётган экан. Шунинг учун у шайхдан, Аллоҳ уларни Ўзи сақласин, мана шу масала борасида тушунча беришларини сўрамоқда.\nЖавоб: Қизалоғим, мен Аллоҳдан сизни Исломда ва Суннатда собитқадам қилишини сўрайман. Эй Аллоҳ уни собитқадам қилгин! (Шайх ушбу дуони уч марта такрорлади).\n«Ваҳҳобийлик» (атамаси)ни шайх Муҳаммад ибн Абдулваҳҳоб раҳимаҳуллоҳга нисбат беришади. Чунки у ҳижрий ўн иккинчи аср ўрталарида Тавҳидга бўлган даъватни тирилтирган. У ушбу ташаббусида амир, имом Муҳаммад ибн Сауд, Аллоҳ икковларини раҳматига олсин, томонидан қўллаб-қувватланди.\n«Ваҳҳобийлик» лақабини душманлар: Тавҳид душманлари, Суннат душманлари қўллашади. Иш мана бундай, ҳар бир Тавҳид ва Суннат душманининг айтишича, кимки Тавҳид ва Суннатга амал қилса, ўша «ваҳҳобий». «Ваҳҳобийлик» сўзининг маъноси мана шу.\nБалки яна сизнинг билишингиз керак бўлган нарса шуки, ушбу ёмон ном қораланишга лойиқ ва шу билан бирга сохтадир. Чунки шайх Муҳаммад ибн Абдулваҳҳоб раҳимаҳуллоҳ ўзларини бу тарзда номламаганлар. Бундан ташқари, ушбу ном ундан кейин (яъни у кишининг вафотидан кейин) то бугунги кунгача на даъват уламолари, на унинг ўғиллари, на унинг набиралари, на даъват йўлидаги биродарлари томонидан у кишига нисбат берилмаган.\nУларнинг бирорталари бу кишини ушбу ном билан таърифлагани маълум эмас, бидъат ва ширк аҳли бундан мустасно. Фақатгина улар (яъни бидъат ва ширк аҳли) Суннат аҳлини ушбу ном билан таърифлайдилар.\n/ Фатволар / Манҳаж / Манҳажга оид турли мавзулар / «Ваҳҳобийлик» атамаси ҳақида\n• Ўзингиз қандай бўлсангиз, ҳукмдорингиз ҳам шундай бўлади


Ислом Каримов – мутлақо янги даврнинг мутлақо янги услубдаги одами эди — birinchi-prezident.uz\nЎзбекистон ана шундай курашлар жараёнида Иттифоқ таркибидан биринчилардан бўлиб чиқиб кетди. 1991 йил 31 август куни Ўзбекистон ССР Олий Кенгашининг навбатдан ташқари сессиясида Ислом Каримов жуда катта жасорат билан Ўзбекистон мустақиллигини эълон қилди. Бироқ республика ички ҳаётида катта муаммолар, жиддий тўқнашувлар, Президент фаолиятига нотўғри муносабатлар кучайиб кетди. Ўзбекистон мустақил бўлгач, уни бошқаришга интиладиган «даҳо»лар кўпайди. Республика ижтимоий-сиёсий ҳаётида парокандаликни, омма орасида эса ишончсизликни кучайтириш, шу йўл билан Ислом Каримовни президентлик лавозимидан бўшатишга интилишлар бўлди.\nЎзбекистон ССР Бош вазири Ш.Мирсаидов ана шундай фитначилар гуруҳига бош-қош бўлди. У атрофига ўз гумашталарини тўплаб талай режалар тузди. Президентлик курсисини эгаллаш ва гумашталарига тегишли лавозимларни бўлиб бериш режасини амалга ошириш учун турли найранг, ҳийла ва усуллардан фойдаланишдан тоймади.\nОлий Кенгашнинг 1991 йил 18-21 ноябрь кунлари бўлиб ўтган сессияси Ўзбекистон тарихида мисли кўрилмаган воқеа сифатида муҳрланди. Ана шу сессияда Ш.Мирсаидов ва унинг гумашталари очиқдан-очиқ бош кўтардилар. Улар Президент Ислом Каримов фаолиятидан камчиликлар қидиришди.\nБелгиланган кун тартибини бузиб, унга қўшимчалар киритиш мақсадида сессия мажлисини можарога айлантиришди. Мантиқсиз, асоссиз масалаларни кўтариб, уларни Президент Ислом Каримов бўйнига илишди. Тўғридан-тўғри Президентга ҳужум қилишди. Бунинг барчаси уларнинг сиёсий савияси нақадар паст, ўзлари эса сиёсий ахлоқдан узоқ эканини яққол кўрсатарди.\nДепутат Ш.Нусратов эҳтиросларга тўла нутқида тўғридан-тўғри Конституциявий назорат қўмитаси фаолиятини танқид остига олиб, агар у Президентнинг айрим қарор ва фармонлари Конституцияга зид эканини тасдиқласа, Президент лавозимидан озод этилиши лозимлигини талаб қилди. Эҳтиросли фикрлар орқали мажлис аҳлини жунбушга келтиришга қаратилган ушбу маъруза туб моҳияти билан тўғридан-тўғри Ислом Каримовга қарши эди ва уни шу сессияда вазифасидан озод этишга қаратилган қатъий талаб эди.\nСессияда сўзга чиққан депутат М.Зоҳидов фитначиларнинг сирини очиб ташлади. У фитначиларни қўллаб-қувватлади, лекин билиб-билмай ўзининг сирини фош этиб қўйди. Жумладан, у суҳбатдошим Ўзбекистон компартиясининг иккинчи секретарь Анатолий Степанович Ефимов «Мирсаидов ҳокимиятни қўлга олишга интилмоқда, деб айтди», деган фикрни билдирди ва турли қарама-қарши кучлар пайдо бўлгани, улар ҳокимиятга интилаётганини маълум қилиб Президент фаолиятига доир масала кун тартибига киритилишини талаб қилди.\nСессияда Президент Ислом Каримов сўзга чиқиб ниҳоятда катта сиёсий маданият, арбобларга хос вазминлик ва чуқур мушоҳада билан вазиятни таҳлил қилди, сессия ўз фаолиятини танқидий кўриб чиқишига тайёр эканини билдирди. Конституцияга, амалдаги қонунларга зид қарор ва фармонлар қабул қилмагани, ҳар бирининг ҳуқуқий асослари мавжудлигини ўта босиқлик билан тушунтириб берди. Сўзининг иккинчи қисмида фитначилар, бузғунчи кучлар ҳақида гапирар экан, уларга ҳурмат билан, шахсиятига тегмасдан муносабат билдиради ва ушбу сессияга кимлардир катта тайёргарлик кўриб, олдиндан режалаштириб сўзга чиққанини очиқ-ойдин айтди. Улар бир-бирини қўллаб-қувватлаб, Президентга ишончсизлик билдириб, уни лавозимидан бўшатишга қарор қилганлари маълум бўлиб қолгани, сессия аҳлида кўтарилган масала юзасидан қандай фикрлар бўлса бажонидил ўз муносабатини билдириши мумкинлигини айтди.\nМашҳур ва ҳурматли инсонлардан бири, Ўзбекистон Кинематографиячилар уюшмаси раиси Малик Қаюмов ҳам мазкур сессияда иштирок этиб, ўз муносабатини билдирди.\nМалик Қаюмов нутқидан:\n«Мен кино соҳасидаги 64 йил мобайнида 10 нафар Ўзбекистон марказий қўмитаси секретарини кўрганман. Ҳаммаси билан суҳбатда бўлиб, фаолияти ҳақида кино ишлаганман. Менимча, фақатгина 33 та секретарь тарихимизда қолади.\nБиринчиси – Усмон Юсупов, каналлар қурган, уруш вақтида йирик фабрикаларни қабул қилиб, 1 миллионга яқин одамни Ўзбекистонда сақлаган.\nИккинчиси – Шароф Рашидов.\nУчинчиси – Ислом Каримов.\nИслом Каримовга ҳаммамиз раҳмат дейишимиз керак. Чунки Ўзбекистонни мана шундоқ қўлида ушлаб турибди. Эҳтимол, барчада бўлгани каби хато ва камчиликлари ҳам бордир. Лекин республикани қўлида ушлаб туриб, ҳеч қанақанги тўполонларга йўл қўймаганлиги учун бу одамга биз ҳаммамиз раҳмат дейишимиз керак. (Қарсаклар)\nАзиз фарзандларим, дўстларим! Мендан катта ва кичик биродарларим! Ахир бутун дунёдан келишади бизнинг юртимизга. Биз оналаримизга қандай меҳр-оқибат, қандай эътибор билан қарар эдик! Отахонларимизга, ёши улуғларга ҳатто ҳозир ҳам бирор жойда тўй, маърака бўлса эътибор билан қарайдилар, барча ёшлар қарияларни олдинга ўтказишади.\nЎтган сафарги сессияда комсомолнинг ва партия ташкилотининг тарбияланувчиси бўлган ва юқори мартабага эришган баъзи бир инсонлар чиқиб Президентимизни … айблашди. Сиз эса, ҳурматли депутатлар, бирортангиз ҳам ўрнингиздан туриб жавоб қилмадингиз, ҳеч нарса демадингиз, ахир бу уят эмасми? Президентни ёлғиз қолдирдингиз.\n…Шароф Рашидович мени жуда кўп бирга олиб юрарди. Бир сафар Мурунтовга борганимизда, у киши «Малик ака, мана шу олтинларнинг атиги бир фоизинигина беришганида эди, мен ўзбекларнинг бутун остонасини олтиндан қилган бўлардим», деган эди.\nСизлардан қайси бирингиз Мурунтовнинг олтинларини қайтариб ола олдингиз?! Мана шу ишни қилган одам қаҳрамон-ку ахир! У барча уруш қатнашчиларига ҳам бепул уй бериб, қандай хайрли иш қилди. 5-синфга қадар бўлган ўқувчиларга бепул овқат берилмоқда. Ва ҳоказо ишлар қилинмоқда. Юртбошимиз пахтанинг харид нархини оширди, нега сизлар буни кўрмаяпсизлар! (Қарсаклар)\nИслом Каримов 90-йилнинг бошида Бўка туманидаги уруш-жанжални қандай тўхтатиб қолган?\nМен Ислом Абдуғаниевичга омад тилайман. Дўстларим, ҳурмат-эътиборни унутмайлик. Ахир биз уни Президент қилиб сайлаганмиз. У нимаики қилаётган бўлса, барчасини биз учун, халқ учун, 22 миллионли Ўзбекистон аҳолиси учун қиляпти-ку! У ҳаммасини ўз қўлига олиб, қаттиқ тутиб турганлиги учун ҳам бизда нохуш воқеалар бўлмаяпти. Теварак-атрофингизга бир қаранг, Озарбойжон, Арманистон, Грузия, Кавказ, Молдавияда қандай воқеалар бўляпти?! Наҳотки сиз ана шуларнинг ҳаммаси Ўзбекистонда такрорланишини хоҳласангиз?! Ислом Абдуғаниевич, «Ҳамонки мен Президент эканман, юртимизда нотинчликка сабаб бўлувчи воқеаларга йўл бермайман», деганда мен унга миннатдорлик билдиргим келади.\nХудо унга сиҳат-саломатлик ва узоқ умр берсин, юз йил яшасин! (Давомли қарсаклар)\nСессия ана шундай катта можаролар ва жиддий тўқнашувлар билан ўтди. Маълумки, сессияга фитначилар алоҳида тайёргарлик кўрган эди.\nШафқатсиз кураш, ҳужумкорлик руҳиятида вазиятни чигаллаштириб юборишди. Собиқ Иттифоқ ҳудудида саросима, парокандалик, қўрқув ва ҳадиксираш, барча иттифоқдош республикаларда иккиланишлар мавжуд бўлган бир шароитда, мустақил Ўзбекистонда иқтисодий танглик, ижтимоий таранглик, руҳий озурдалик ҳукмронлик қилаётган бир пайтда мухолиф кучлар ҳокимиятни эгаллашга ҳаракат қилдилар. Улар айни шу вазиятдан фойдаланиб қолмоқчи эди. Чунки Ўзбекистон СССР таркибидан чиқиб кетгач, табиий равишда ижтимоий-иқтисодий танглик ҳолатига тушган эди. Ислом Каримов эса ана шу оғир вазиятдан босқичма-босқич чиқиш, «янги уй қурмай туриб, эскисини бузмаслик» йўлидан бораётган эди. Фитначилар эса мураккаб вазиятдан фойдаланиб, мустақиллиги эълон қилинган, унинг ҳуқуқий асослари яратилган мамлакатни эгаллаб олишни кўзлаган эди.\nСоғлом фикрли кишилар, мамлакат ва халқ келажагини аниқ кўра билган фуқаролар Ислом Каримов танлаган йўлни қўллаб-қувватлади.\nВақтнинг ўзи шуни исботладики, Ислом Каримов – мутлақо янги даврнинг мутлақо янги услубдаги одами. У янги тарихий шароитларда вужудга келган, бутунлай янгича ижтимоий-сиёсий жараёнлар таъсирида шаклланган, ана шу жараёнларни ўз сафдошлари ва замондошларидан мутлақо фарқли ҳолда фавқулодда зукколик, зийраклик ва донишмандлик билан идрок эта билган, уларни журъат ва жасурлик билан ҳал эта олган сиёсатчи.\nКаримов сиёсати – янгиланиш ва ўзгартирувчилик сиёсати. У – жаҳон тараққиётига жиддий таъсир кўрсатаётган мамлакатлар сиёсати билан ҳамоҳанг келадиган, энг илғор тажрибаларга суянган ва бу тажрибаларни янгича шароитларда миллий руҳ ва анъаналар асосида ўз қарашлари билан уйғунлаштирган сиёсат.\nКаримов сиёсати – қаттиққўллик билан меҳрибонлик, қатъиятлилик билан меҳр-мурувват, талабчанлик билан кучли интизом омихта бўлиб кетган, халқ дунёқараши ва табиатидан келиб чиққан жонли ва ҳаётий сиёсат.\nИслом Каримовнинг давлатчилик ва бошқарувчилик сиёсати, чиндан ҳам, жаҳон жамоатчилиги диққатини ўзига тортди. У ҳозиргача кишилик тараққиётида мавжуд бўлган русумларга ўз қарашлари билан янгилик қўшди.


Хитой Атроф-муҳит вазирлиги раҳбарининг собиқ ўринбосари коррупцияда айбланди\n13:38 / 09.11.2016\nХХР Атроф-муҳит вазирлиги раҳбарининг собиқ ўринбосари Чжан Лицзюнь коррупция туфайли тўрт йил муддатга озодликдан маҳрум этилди. Бу ҳақда суд маълумотларига асосланиб, “Синьхуа” агентлиги хабар бермоқда.\nСуд мажлиси Пекинда бўлиб ўтди. Суд Чжан Лицзюнни 2,43 миллион юань (354 минг АҚШ доллари атрофида) миқдорида пора олганликда айблаган. Ҳукмга биноан ХХР атроф-муҳит вазирлиги раҳбарининг собиқ ўринбосари 500 минг юань миқдорида жаримага ҳам тортилган. Унинг ноқонуний қўлга киритган бойлиги давлат ҳисобига мусодара қилинадиган бўлди.\nЭслатиб ўтамиз, Чжан Лицзюнь вазир ўринбосари сифатида 2008-2013 йиллар фаолият юритган.\nкоррупция ХХР Чжан Лицзюнь


7 та шампунь таркибидаги модда: улар ишлаб чиқарувчи ваъда қилган «натижани бермайди» | LifeHaq.uz\nГап Б7 витамини ҳақида бормоқда. Албатта, у организм учун зарур, аммо унинг танқис бўлиши – камёб ҳолат. Б7 витамини танқислигидан азият чекиш учун қаттиқ ҳаракат қилиш керак. Масалан, ичак фаолитига қарши чиқиш, антибиотиклар қабул қилиш, пиянисталар сафини тўлдириш ва тушкунликда юриш.\nШампунга яна бир имконият берамиз. Унинг таркибида натрий хлориди – содда қилиб айтганда туз бор. У ҳам кристалл, аммо сувда бутунлай ионларга парчаланади. Шампунга кучланиш узатилмайди, натрий хлориднинг эриш ҳарорати эса юқори (+800,8°С)… Хуллас, ош тузини суюқ кристаллар кўринишида сочларга суриш мумкин эмас!\nЁрлиқда улар сочларга жилва бериши ёзилган. Хўш… таркибни ўқиймиз: унда ҳақиқатдан ҳам олмослар бор, аммо чанг кўринишида. Ишлаб чиқарувчи уни «упа» деб номлашга шошилган, чунки «чанг» ишонарсиз эшитилади. Энди савол юзага келади: қандай қилиб диамонд поwдер жилваланиши мумкин?\n01/07/2020 08:30:43 2516 0 Манба: https://www.adme.ru


Россияда Ибн Сино ҳақида немислар олган фильм намойиши бошланди\nИбн Сино ролини ижро этган Бен Кингсли “Ганди”, “Шиндлер рўйхати”, “Оливер Твист” фильмлари билан таниш.\nМДҲнинг баъзи давлатларида Абу Али Ибн Сино ҳақидаги янги фильм экранларга чиқди. Немис киночилари суртга олган “Табиб” номли бадиий фильмда ўрта асрларда яшаб ўтган буюк аллома ва давлат арбоби ролини Ҳолливуднинг машҳур актёри Бен Кингсли ижро этган.\nФильм воқеалари Ибн Сино яшаб ўтган 11 аср Англиясида бошланади. Инглиз актёри Том Пейн ижро этган фильм бош қаҳрамони Роб Коулнинг онаси номаълум хасталикдан вафот этади. Одамларда оғир хасталикни сеза оладиган ноёб қобилиятга эга Роб табобатни ўрганмоқчи, лекин ўрта аср Европаси Ҳиппократ каби табиблар қолдириб кетган билимлар унутилаёзган даврни бошдан кечираётган бўлади.\nТабобат сирларини ўрганиш иштиёқида етим бола карвонларга эргашиб, Хоразм ва Исфахонгача боради. У ерда ҳар қандай касалликни даволай оладиган буюк аллома ҳақида хабар топиб, Ибн Снога шогирд тушади. Бунда Роб ўзининг насроний эканини яшириб, яҳудий сифатида Ибн Синога шогирд тушишига тўғри келади.\nФильмда Ибн Синонинг майитлар ёрдамида одам танасини ўрганиши, илк жарроҳлик амалиётини ўтказиши, каби воқеалар акс этган. Шунингдек, алломанинг Исфахондан қувилиши, унга ҳамроҳлик қилган шогирдлари орасида бош қаҳармон Роб Коул ҳам бўлгани ҳақида ҳикоя қилинади.\nИбн Сино ролини ижро этган Бен Кингсли “Ганди”, “Шиндлер рўйхати”, “Оливер Твист” фильмларида бош ролларни ижро этгани билан таниш.\nЎтган ҳафта Россияда катта экранларга чиққан “Табиб” фильми давлатида катта қизиқиш билан қабул қилинди.\n“Табиб” фильмининг Европадаги премьераси ўтган йилнинг 25 декабрида бўлиб ўтган эди.\n“Ўзбеккино” давлат ширкати вакилларининг Озодликка айтишича, “Табиб” фильми Ўзбекистон кинотеатрлари қачон кўрсатилиши ҳозирча номаълум.